(Мустақиллик Қомуси сари ўн ҳуқуқий қадам)\nЎзбекистон Республикаси Конституциясининг яратилиши тарихи ҳақида сўз юритишдан олдин “Конституция нима?” деган саволга жавоб бериш мақсадга мувофиқдир.\n“Конституция” атамаси Қадимги Римдаёқ маълум бўлган (император Конституцияси деб аталган қонун). Амир Темур “Тузуклар”и Шарқ ва Осиё мамлакатлари цивилизациясига хос алоҳида шаклдаги конституциявий ҳужжат хусусиятига эга бўлган. У шариат қонунлари билан бир қаторда Марказий Осиё минтақаси халқлари тақдирига кучли таъсир ўтказган.\nАсосий Қонунимиз яратилишининг мураккаб ва муҳим, айни чоғда шарафли солномасига назар солар эканмиз, ҳеч шубҳасиз, Ўзбекистон Конституцияси халқимизнинг мустақиллик сари узоқ йўлдаги изланишлари натижаси эканига комил ишонч ҳосил қиламиз.\nАвваламбор, конституциявий “бино”ни қуришда уч минг йиллик миллий давлатчилик тажрибасига таянилган. Бугунги Ўзбекистон қадимги Хоразм ва Сўғдиёна, Қорахонийлар, Хоразмшоҳлар, Амир Темур ва Темурийлар, ўзбек хонликлари, маърифатпарвар аждодларимиз, халқимизнинг тарихий анъаналари ва унинг мустақил давлат ҳақидаги кўп асрли орзусини мужассам этган.\nҚолаверса, манфаатларимиз ва интилишларимиздан келиб чиққан ҳолда, Асосий Қонунимиз Шарқ ва Ғарб, Жануб ва Шимолнинг 97 та мамлакати тўплаган илғор конституциявий тажрибани ҳисобга олиб яратилган.\nБу ҳақда гап борганда, авваламбор, 1989 йилнинг 21 октябрь куни қизғин баҳс ва тортишувлардан сўнг сиёсий-маънавий ҳаётимиздаги унутилмас ҳодиса амалга оширилгани – миллий қадриятларимизнинг асосий устунларидан бири бўлган она тилимизга давлат тили мақоми берилгани истиқлол тарихининг энг ёрқин саҳифаларидан бирини ташкил этишини алоҳида таъкидлаш ўринлидир.\n“Ўз она тилини билмаган одам ўзининг шажарасини, ўзининг илдизини билмайдиган, келажаги йўқ одам, киши тилини билмайдиган унинг дилини ҳам билмайди, деб жуда тўғри айтишади”. “Ҳар қайси миллат, катта ё кичиклигидан қатъий назар, ўз она тилини ҳурмат қилади”.\nБиринчи Президентимизнинг “Ўзбекистон мустақилликка эришиш остонасида”, “Юксак маънавият – енгилмас куч” асарларида мустақиллик арафасида ўзбек тилига давлат тили мақомини бериш масаласида қандай қизғин, баъзида кескин ва муросасиз баҳслар бўлиб ўтгани алоҳида эслаб ўтилгани бежиз эмас.\nЎшандай қалтис ва мураккаб вазиятда, Ислом Каримов ҳақли равишда қайд этганидек: “оғир-вазминлик билан иш тутиб, ҳар томонлама ўйлаб, мулоҳаза қилиб, барча сиёсий ва ижтимоий гуруҳларнинг талабларини қондирадиган, энг муҳими, халқимиз ва Ватанимиз манфаатларига жавоб берадиган ягона тўғри йўлни топишга эришдик”.\nШундай қилиб даставвал, “Давлат тили тўғрисида”ги қонунда мустаҳкамланган муҳим ҳуқуқий қоидалар эндиликда Асосий Қонунимизнинг 4-моддасида қуйидагича муҳрлаб қўйилди:\n“Ўзбекистон Республикасининг давлат тили ўзбек тилидир. Ўзбекистон Республикаси ўз ҳудудида истиқомат қилувчи барча миллат ва элатларнинг тиллари, урф-одатлари ва анъаналари ҳурмат қилинишини таъминлайди, уларнинг ривожланиши учун шароит яратади”.\nЮртимиз ҳаётидаги бу ғоят муҳим ва ҳаяжонли воқеалар 1990 йилнинг март ойида бўлиб ўтганини эслаш жоиз. Ўшанда, яъни Мустақиллигимиз эълон қилинишидан бир мунча вақт олдин, ўн иккинчи чақириқ Олий Кенгашнинг биринчи сессиясида собиқ иттифоқ таркибидаги республикамизда Президентлик лавозими жорий этилди, давлат рамзлари ҳақидаги масала муҳокама қилиниб, бу борада махсус комиссия тузилди. Мустақил Ўзбекистоннинг биринчи Конституциясини яратиш ғояси илк бор ана шу сессияда илгари сурилди.\nКонституцияни яратиш йўлидаги учинчи ҳуқуқий қадам –“Мустақиллик декларацияси”нинг эълон қилинишидир.\nЎзбекистон Олий Кенгаши томонидан 1990 йил 20 июнда эълон қилинган “Мустақиллик декларацияси”нинг 8-бандида Ўзбекистон “ўзининг тараққиёт йўлини, ўз номини белгилайди ва давлат белгиларини (герб, байроқ, мадҳия) ўзи таъсис этади” деган қоида мустаҳкамланган.\nДекларациянинг 12-бандида эса ушбу ҳужжат республиканинг “янги Конституциясини ишлаб чиқиш учун асос” бўлиши қайд этилган.\nЎшанда бундай мазмундаги ҳужжат собиқ иттифоқ ҳудудида биринчи бўлиб Ўзбекистонда қабул қилинган эди.\nКонституцияни яратиш йўлидаги тўртинчи ҳуқуқий қадам –Конституциявий комиссиянинг ташкил этилишига бориб тақалади.\nОлий Кенгаш қарори билан 1990 йил 21 июнь куни Ўзбекистон Республикасининг Биринчи Президенти Ислом Каримов раислигида давлат арбоблари, депутатлар, мутахассислардан иборат 64 нафар аъзони ўзида жамлаган Конституциявий комиссия тузилди ва Конституция лойиҳаси ана шу комиссия томонидан 2 йилдан ортиқ вақт мобайнида тайёрланди.\nБиринчи Президентимиз Конституциявий комиссия иш бошлаши билан мамлакатимизнинг ўзига хос жиҳатларини ва хусусиятини муносиб равишда акс эттирадиган, халқаро стандартларга тўлиқ жавоб берадиган, жаҳон тажрибасини, демократия ва энг ривожланган мамлакатлар конституциявий қонунчилиги эришган ютуқларни инобатга оладиган Асосий Қонун лойиҳасини тайёрлашга бевосита раҳбарлик қилди.\nУшбу вазифаларни амалга оширишда Биринчи Президентимиз буюк давлат ва жамоат арбоби, истеъдодли сиёсий етакчи сифатида намоён бўлди. Шу маънода, Ўзбекистон Конституциясининг ташаббускори, илҳомлантирувчиси ва асосий муаллифи мамлакат Биринчи Президенти ҳисобланади.\nБинобарин, тақдир Ислом Каримов зиммасига жамиятни янгилаш, ўтиш даврининг мураккаб шароитида давлатимизни ижтимоий-иқтисодий, сиёсий, давлат-ҳуқуқий ва маънавий-маърифий жиҳатдан ривожлантиришнинг пишиб етилган муаммоларини ҳал қилиш, жумладан, бўлажак мустақил юрт Конституциясини яратиш каби тарихий вазифаларни юклаган эди.\nКонституцияни яратиш йўлидаги бешинчи ҳуқуқий қадам – Биринчи Президентимизнинг Ҳиндистонга 1991 йилги ташрифи билан чамбарчас боғлиқ.\nАйтиш керакки, Биринчи Президентимиз Ислом Каримовнинг 1991 йил 17-19 август кунлари “Ҳиндистон Республикасига расмий ташрифи Ўзбекистон Президентининг хорижга қилган биринчи мустақил – тарихий ташрифи эди”. Юртбошимиз Ҳиндистонда бўлган бир пайтда – 19 август куни ўзини “Давлат фавқулодда ҳолат қўмитаси”, яъни ГКЧП деб атаган бир гуруҳ сиёсий авантюристларнинг давлат тўнтаришини содир этишга қаратилган мурожаати эълон қилинди.\nАфсуски, Ўзбекистон раҳбарининг сафарда эканидан фойдаланиб, ГКЧПнинг ноқонуний қарорларини қўллаб-қувватлайдиган раҳбарлар юртимизда ҳам топилди. Тарих буни яхши эслайди.\nБу воқеаларнинг давоми “Ўзбекистон мустақилликка эришиш остонасида” китобининг сўзбоши қисмида шундай баён этилган:\n“Президент Ислом Каримов ГКЧП эълон қилинганини Аграда эшитиб, 19 август куни зудлик билан Тошкентга қайтади. Тошкент аэропортида Юртбошимизни расмий кишилардан ташқари, Туркистон ҳарбий округи бош қўмондони ҳамда Марказдан келган 3 нафар генерал кутиб олади.\nБу ўша пайтдаги мавжуд расмий протокол қоидаларига мутлақо зид бўлиб, тагдор сиёсий маънога эга эди.\nИслом Каримов аэропортдан тўғри ҳукумат биносига келиб, кечқурун ҳукумат аъзолари билан учрашди ҳамда Ўзбекистон ССР ҳудудида ГКЧПнинг қонунга зид қарорларини бекор қилиш ҳақида кўрсатма берди. Шу тариқа ГКЧП гумашталари Ўзбекитстон ҳукумати номидан қабул қилган барча ҳужжатларни бекор қилди”.\nЯқин ўтмишнинг бу воқеаларини эслаш ва эслатишдан муддао эса янги Конституциямизни яратиш йўлидаги курашлар мустақиллик учун курашнинг узвий, ажралмас қисми эканлигини эътироф этишдан иборат. Зеро, биз ўз истиқлолимизни қандай қийинчиликлар билан, қандай синов ва суронли курашлар билан қўлга киритган бўлсак, Ўзбекистоннинг биринчи Конституциясини яратиш йўлида ҳам худди шундай мураккаб синовларни бошдан кечирдик.\nБир сўз билан айтганда, истиқлол арафасида вужудга келган оғир шароит, сиёсий, иқтисодий, ижтимоий қийинчиликларга, турли тўсиқларга қарамасдан, халқимиз Биринчи Президент Ислом Каримов бошчилигида ўзининг асрий орзуси – Ўзбекистоннинг давлат суверенитети ва мустақиллиги сари қатъият билан ҳаракат қилишда давом этди.\nЎша беором даврда қабул қилинган Президент фармон ва қарорларида акс этган муҳим ҳуқуқ ва қоидалар кейинчалик Конституциямизнинг асосий бўлим, боб ва моддалари сифатида мустаҳкамланди.\nКонституцияни яратиш йўлидаги олтинчи ҳуқуқий қадам – Давлат мустақиллигининг эълон қилинишидир.\nМамлакатимиз раҳбарининг 1991 йил 31 августда, ўн иккинчи чақириқ Ўзбекистон Республикаси Олий Кенгашининг навбатдан ташқари олтинчи сессиясида сўзлаган нутқи, айниқса, ўша нутқдаги: “Мен шу бугундан эътиборан 1 сентябрни республикамизда Мустақиллик куни, умумхалқ байрами деб эълон қилишни таклиф этаман”, деган оташин сўзлари Ватанимиз тарихига олтин ҳарфлар билан мангуга ёзилгандир.\nБиринчи Президентимиз орадан 17 йил ўтганидан сўнг ўзининг “Юксак маънавият – енгилмас куч” асарида ана шу ҳаяжонли воқеага: “1991 йил 31 август санасида қўлга киритилган миллий мустақиллик – ХХ асрда халқимиз томонидан амалга оширилган буюк маънавий жасорат намунасидир, десак, айни ҳақиқатни айтган бўламиз”, дея юксак баҳо берди.\nХудди ўша куни Олий Кенгаш Ўзбекистон Республикасининг давлат мустақиллиги тўғрисида Баёнот қабул қилди. Баёнотда таъкидландики, “Бундан буён Ўзбекистон Республикаси ҳудудида республика Конституцияси ва қонунлари шак-шубҳасиз устун деб эътироф этилади”.\nШу куни “Ўзбекистон Республикасининг давлат мустақиллиги асослари тўғрисида”ги конституциявий қонун қабул қилинди. Ундан бўлажак Конституциянинг ўзак қоидаларини ўзида акс эттирган бир қатор муҳим моддалар жой олди. Жумладан, мазкур Қонунга мувофиқ:\n“Ўзбекистон Республикаси тўла давлат ҳокимиятига эга, ўзининг миллий-давлат ва маъмурий ҳудудий тузилишини, ҳокимият ва бошқарув идоралари тизимини мустақил белгилайди” (3-модда);\n“Ўзбекистон Республикасида Ўзбекистон Республикасининг Конституцияси ва унинг қонунлари устундир. Ўзбекистон Республикаси Давлат идораларининг тизими ҳокимиятни қонун чиқарувчи, ижроия ва суд ҳокимиятига ажратиш тартиби асосида қурилади” (5-модда).\nБу Конституциявий қонун Асосий Қонунимиз қабул қилингунига қадар, яъни 1992 йил 8 декабргача биз учун кичик Конституция вазифасини бажариб турди.\nКонституцияни яратиш йўлидаги еттинчи ҳуқуқий қадам – 1991 йил 29 декабрда Президент сайлови ва Давлат мустақиллиги тўғрисидаги референдумнинг ўтказилишига тааллуқли.\nЎзбекистон Республикаси Президенти сайлови ва Республика давлат мустақиллиги тўғрисидаги референдум 1991 йил 29 декабрда бўлиб ўтди. Халқ давлат мустақиллигини қўллаб овоз берди ва Президентни сайлади. 1992 йил 4 январь куни Олий Кенгашнинг ана шу сайлов ва референдум якунларига бағишланган тўққизинчи сессияси очилди.\nСўнгра Ислом Каримовнинг Ўзбекистон Республикаси Президенти лавозимини бажаришга киришиш тантанали маросими бўлди. Ушбу сессияда Ўзбекистоннинг ўша пайтда амалда бўлган Конституциясига ўзгартириш ва қўшимчалар киритилди. Маҳаллий ҳокимият органларини қайта тузиш тўғрисида қонун қабул қилинди.\nКонституцияни яратиш йўлидаги саккизинчи ҳуқуқий қадам – биринчи Конституция лойиҳасининг илк бор матбуотда умумхалқ муҳокамаси учун эълон қилинишидир.\nКонституциявий комиссия бажарилган ишни маъқуллади ва 1992 йил 8 сентябрда Конституция лойиҳасини умумхалқ муҳокамаси учун эълон қилишга қарор қилди. Ушбу йиғилишда лойиҳани охирига етказиш ва таҳрир қилиш учун ишчи гуруҳ тузилди. Янги Конституциянинг биринчи лойиҳаси 1992 йил 26 сентябрь куни тайёр бўлди ва шу куни матбуотда чоп этилди.\nЛойиҳа эълон қилингач, унинг умумхалқ муҳокамаси жуда кенг тус олди. Бу очиқ-ошкора муҳокамалар 1992 йилнинг сентябрь ойи охиридан декабрь ойи бошларигача фуқароларнинг сиёсий фаоллиги, ижодий кўтаринкилиги руҳида ўтди ҳамда Ўзбекистонда демократия ривожининг самарали ва амалий мактаби бўлди.\nМуҳокамада мамлакатимиз катта ёшдаги аҳолисининг деярли ҳаммаси иштирок этди. Матбуотда, радиоэшиттириш ва телекўрсатувларда қизғин баҳс-мунозаралар бўлди. Кўплаб учрашувлар ўтказилди, Конституция лойиҳасига доир масалалар бўйича суҳбатлар, анжуманлар ташкил қилинди.\nКонституциявий комиссияга фикр-мулоҳазалар билдирилган 600 тага яқин хат келиб тушди. Республика матбуотининг ўзида Конституция лойиҳасига бағишланган юздан ортиқ материаллар эълон қилинди. Фуқароларимиз билдирган таклифлар сони 5 мингдан ошиб кетди.\nКонституцияни яратиш йўлидаги тўққизинчи ҳуқуқий қадам – Конституция лойиҳасининг иккинчи марта матбуотда умумхалқ муҳокамаси учун эълон қилинишидир.\nКонституция лойиҳаси ўтказилган муокамалар давомида келиб тушган таклифлар асосида анча тузатилди ва қайта ишланди. Сўнгра, 1992 йил 21 ноябрда умумхалқ муҳокамасини давом эттириш учун Конституция лойиҳаси иккинчи марта газеталарда чоп этилди.\nШундай қилиб, ҳуқуқий прецедент – икки босқичли умумхалқ муҳокамаси юз берди. Ушбу ҳолат, бир томондан, муҳокама иштирокчиларини фаоллаштириш учун қудратли рағбат вазифасини бажарган бўлса, иккинчи томондан, Асосий Қонунимизнинг халқчиллигини таъминлади. Конституция лойиҳасининг ўзи кенг жамоатчилик экспертизасидан ўтди.\nМазкур акциянинг, яъни Конституция лойиҳасини икки босқичда муҳокама этиш учун матбуотда эълон қилинишининг маъноси шундан иборат эдики, фуқаролар Конституциянинг қайта ишланган вариантида Конституция лойиҳасини муҳокама қилишдаги ўз иштирокларининг натижасини кўра олдилар.\nКонституция лойиҳасининг янги вариантида умумхалқ муҳокамасининг дастлабки босқичида келиб тушган кўплаб фикр-мулоҳазалар ва таклифлар ўз ифодасини топди. Фуқароларимиз Конституциявий комиссия томонидан уларнинг овози эшитилганига, таклифлари тегишли равишда кўриб чиқилиб, инобатга олинганига ишонч ҳосил қилдилар.\nКонституцияни яратиш йўлидаги ўнинчи ҳуқуқий қадам –Конституция лойиҳасининг қабул қилинишидир.\nКонституциявий комиссия томонидан 1992 йил 6 декабрда Конституция лойиҳаси охирги марта муҳокама этилди. Шуни алоҳида таъкидлаш жоизки, Конституциявий комиссия хорижий конституциявий тажрибага мурожаат қилиб, Асосий Қонуннинг ролини яхлит тушунишдан келиб чиқди.\nБунда жаҳон конституциявий тажрибасинининг бир қатор илғор жиҳатлари ҳисобга олинди. Конституция лойиҳаси Бирлашган Миллатлар Ташкилоти, Европада Хавфсизлик ва ҳамкорлик кенгаши каби нуфузли халқаро ташкилотлар ва АҚШ, Буюк Британия, Германия, Франция каби демократик давлатлар мутахассисларининг синчков экспертизасидан ўтди.\nАйниқса, Конституция лойиҳасининг умумхалқ муҳокамаси Ўзбекистон халқининг хоҳиш-иродасини аниқлаш ҳамда жуда бой материал тўплаш имконини берди. Ушбу материал чуқур ва ҳар томонлама ўрганиб чиқилди, умумлаштирилди ва халқнинг умумий иродаси шаклида ўн иккинчи чақириқ Ўзбекистон Республикаси Олий Кенгашининг ўн биринчи сессияси муҳокамасига киритилди.\nПрезидентимиз сессияда Конституцияни “халқчил қомус” деб атаб, унинг лойиҳаси устида тахминан икки йил давомида ишлангани, икки ярим ой мобайнида умумхалқ муҳокамасидан ўтганлиги ва шу вақт мобайнида у халқнинг фикр хазинаси дурдоналари билан бойтилганини, сайқал топганини таъкидлади.\nОлий Кенгаш сессиясига муҳокама қилиш учун киритилган Конституция лойиҳасига 80 га яқин ўзгаришлар, қўшимчалар таклиф этилди ва аниқликлар киритилди.\nПарламент депутатлари томонидан лойиҳа моддама-модда муҳокама қилиниб, унга яна бир қатор ўзгартишлар киритилгач, 1992 йил 8 декабрь куни Бош Қомусимиз қабул қилинди. Шу кундан эътиборан, 8 декабрь – умумхалқ байрами деб эълон қилинди.\nШундай қилиб, Ўзбекистон ўз мустақиллигини эълон қилган санадан эътиборан дунё саҳнида янги, суверен давлат қарор топган бўлса, биринчи Конституциямиз қабул қилинган куни давлатимиз янгидан туғилди, ҳақиқий мустақиллигимизга мустаҳкам ҳуқуқий пойдевор қўйилди.\nМустақил Ўзбекистоннинг биринчи Конституцияси янги мустақил жамиятнинг ишончли ҳуқуқий кафолатларини шакллантирди ва мустаҳкамлади.\nБиринчи Президентимиз Ислом Каримов таъкидлаганидек, Конституциямиз – Асосий Қонунимиз қабул қилиниши билан биз Ўзбекистон келажагини, янгитдан барпо этилаётган давлатимизнинг чуқур мазмуни, маъно ва моҳиятини, сиёсий-ҳуқуқий, ижтимоий, иқтисодий, гуманитар ва маънавий тараққиётнинг, юртимиз қиёфасини, унинг халқаро ҳамжамиятдаги ўрни ва нуфузини тубдан ўзгартириб юборган мамлакатимизни ислоҳ этиш ва модернизация қилишнинг пировард мақсадларини аниқ-равшан белгилаб олдик.\nЎзбекистон Конституциясининг ғоя ва нормаларида халқимизнинг кўп асрлик тажриба ва маънавий қадриятлари, бой тарихий-ҳуқуқий мероси акс эттирилгани унинг ҳаётийлигининг кафолатидир.\nШу билан бирга, Асосий Қонунимиз кўплаб демократик давлатларда конституциявий қурилиш соҳасидаги илғор тажрибанинг энг яхши жиҳатларини, Инсон ҳуқуқлари умумжаҳон декларациясининг умумэътироф этилган нормалари ҳамда мазкур соҳадаги бошқа халқаро ҳужжатларга асосланган инсон ҳуқуқ ва манфаатлари, эркинлигини таъминлаш ва ҳимоя қилиш механизмини ўзида мужассам этган.\nЎтган давр мобайнида мамлакатимиз парламенти Конституция нормаларига мувофиқ 8 та конституциявий қонун, 15 та кодекс, 600 дан зиёд қонунни қабул қилди, 200 дан ортиқ кўп томонлама халқаро шартномани ратификация қилди ва шу тариқа Асосий Қонунимизни амалга оширишнинг яхлит ҳуқуқий механизми яратилди. Унинг самарадорлигини вақт ўзи кўрсатиб турибди ва бу бугун жаҳон ҳамжамияти томонидан эътироф этилмоқда.\nАсосий Қонунимизга нисбатан бундай юксак ва холис баҳолар берилиши бежиз эмас. Буни, жумладан қуйидаги сабаблар билан изоҳлаш мумкин.\nБиринчидан, бизнинг Конституция ҳақиқатан ҳам демократик Конституциядир. Тарихда синалган умуминсоний, умумбашарий қадриятларни, халқаро андозаларни ўзида мужассам этган ҳужжатдир.\nИккинчидан, бизнинг Конституция энг ривожланган, тараққий топган давлатларнинг тарихий тажрибасига таянган ҳолда яратилган. Бунда қайсидир давлатнинг тайёр Конституциясини кўр-кўрона кўчириб олиш йўлидан бормай, балки энг илғор хорижий конституциявий тажрибаларни ўргандик ва эътиборга олдик. Натижада эндиликда Бош Қомусимиз дунё миқёсида ҳам ҳар қандай тараққий топган давлат Конституцияси билан бемалол куч синашмоқда.\nУчинчидан, Конституциянинг ғоя ва нормалари ўзбек халқининг теран тарихий илдизларига асосланган бўлиб, у кўп асрлик тажриба ва маънавий қадриятларни, улуғ аждодларимизнинг ҳуқуқий меросини ўз ичига олган.


Бугун Ўзбекфильм киноконцернида Кинематография агентлиги томонидан Давлат Хавфсизлик хизмати Чегара қўшинлари билан ҳамкорликда яратилган «Меҳр» бадиий фильмининг премьераси ўтказилди. Премьерада Ўзбекистон Республикаси Қуролли кучлари, Давлат хавфсизлик хизмати, Миллий гвардия, Мудофаа ва Ички ишлар тизими раҳбар ва ходимлари, аскарлар, “Темурийлар” мактаби ўқувчилари, ОАВ ходимлари, журналистлар ва киноижодкорлар иштирок этишди.\nПремьера аввалида эстрада юлдузлари томонидан ватанпарварлик руҳидаги куй-қўшиқлар тақдим этилди.\nМазкур кинокартина чегарачилар ҳаёти, уларнинг чегара ортидаги машаққатли заҳмати ва касбига бўлган фидойилиги ҳақида суратга олинган. Шунингдек, фильм воқеалари замирида бағрикенглик, тинчлик, қўшни давлатлар билан дўстона муносабатлар каби мавзулар ўрин олган.\nФильм Туркиянинг Газиантеп, Суриянинг Алеппо шаҳрида ва Ўзбекистоннинг турли ҳудудларида суратга олинган.\n"Меҳр" фильми бош продюсери Фирдавс Абдухаликов, сценарий муаллифи ва постановкачи режиссёр Ҳилол Насимов, постановкачи оператор Умид Маликов, постановкачи рассом Исобек Эгамбердиев, картина директори Шоҳрух Насимов, композитор Шамсиддин Холмуродов, овоз режиссёри Абдуқаҳҳор Каримов, иккинчи режиссёр Жамолиддин Қўзибоев.\n«Меҳр» фильмида Бобур Йўлдошев, Фотиҳ Насимов, Зумрад Эшонқулова, Ангелина Турсоатова, Раъно Шодиева, Вазира Юнусова, Баҳром Усмонов каби ўзбек актёрлар билан бирга таниқли турк актёрлари Экрем Испир, Аҳмет Серкан, Ўзтурк Сезай ва бошқалар роллар ижро этган.\nКиритилди: 18:55 14.01.2022. Ўқилди: 1222 марта. Фикрлар сони: 0 та.


Куз баҳори - Hidoyat.uz\nАсосий саҳифа Мақолалар Куз баҳори\nЧоп этилди Sentabr 13, 2019 Куз баҳориda fikr bildirishni o'chirish\nБу оқ булут ёки қор ҳам эмас, балки инсон меҳнати билан яратилган мўъжиза — Ўзбекистон пахтазорларидир.\nҲа, бебаҳо бойлигимиз — пахтамиз юртимиз жамолини осмонларга ҳам кўз-кўз қилади, Ўзбекистон кузининг ўхшаши йўқ тимсоли бўлиб жаҳонни ҳайратлантиради.\nЯна шу дамларда Ернинг ўша бўлагида осмонни ранго-ранг мушаклар безайди. Ўзбекистон тантанавор либосга бурканади. Олтин куз зарҳал саҳифа — Биринчи сентябр — энг улуғ, энг азиз байрам — Мустақиллик айёми билан бошланади.\nЎзбекистон кузи ана шундай улуғ кунлар билан ҳам тароватлидир, салобатлидир. Ва шу боис ҳам у биз гулларга бурканган баҳордек соғиниб кутадиган фаслдир.\nВатан кузини довонлар оша от чоптириб кетаётган чавандозга қиёслайман. У қорли-қировли, сумалакли-жамалакли, саратон тафтида кўпчиган тупроқли-тошли йўллар оша таг-тубига игна тушса кўринувчи зилол сувли сунбулага етиб келгунча ер ҳам Бобо Қуёш атрофини бир айланиб бўлади. Коинот кенгликларидаги миллион-миллион километрли бу масофа Ер ҳисобида кеча-кундузли 365 кундир. Уч юзу олтмиш беш куннинг ҳар 90 кунида Ўзбекистон чеҳрасида турфа ранглар жилваланади. Олтин куз Ватан табиатидаги барча ранглар жамланадиган, уйғунлашадиган бетакрор фаслдир. Бу фаслни фасллар интиҳоси деб бўлмайди. Куз табиати гоҳ ёзни, аҳён совуқлари эса қишни эслатади.\nҲатто бугун тиконли-нишли янтоқ ҳам дон-уруғ боғлади. Тадбиркор чорвадор янтоқзорни ўриб-йиғиб ғарамлар уйиб қўйди. Бу — янтоқ ҳам керак дегани, эрта, қаҳратонда бу тиконли озуқа қўй-эчкиларнинг тўйимли емиши дегани. Ҳа, Ўзбекистоннинг янтоғида ҳам ризқ бор, насиба бор.\nКузни онанинг кўз ёришига қиёслайман. Аммо унинг ҳомиладорлик муддати тўққиз эмас, ўн икки ойдир. Бу жараён шудгордан бошланиб то сўнгги чаноқлардаги пахта толаси териб олингунга қадардир. Пурвиқор пахта хирмонлари Олтин Куз фарзандларидир. Бугун бу хирмонларнинг туғилишига минглаб чевар қўллар доялик қилмоқда. Дарвоқе, пахта теримининг гашти бор, таровати бор. Лўппи-лўппи, момиқ толаларни чаноқдан ажратиб олар экансиз, беғуборлиги, майинлиги кўнглингга ажиб бир завқ бағишлайди, бутун кенгликни қоплаган оқлик ичида ўзингни ғаройиб денгизда сузиб бораётгандек ҳис қиласан, гўё.\n“Экзотика” деган сўз бор. Назаримда, бу калом бизнинг “антиқа” сўзимиз маъносини беради. Айтишларича, бир гуруҳ хорижликлар пахта даласини кўриб бир-бирларига “Экзотика! Экзотика!” деб қийқиришган ва оппоқ пахтазорда тушган расмларини энг ноёб манзара деб баҳолашган экан.\nКузда ҳам баҳор борлигини деҳқон бобонинг юзларига табассум югурганда ҳис қиламан, ҳосилини аллақачон саранжомлаб ҳосил чўғидан хотиржам тортган кўнгилларда кузатаман. Қайси бир фермернинг аниқ-тиниқ ишлайдиган калкулятор деб аталувчи ҳисоблагичга ишонмай эски чўти билан ҳашаматли уйининг четида, невараларидан панадаги кичкина хона эшигини тамбалаб даромадларни хомчўт қилишга ўтирганини тасаввур қиламан. “Хўш, хўш” дея ҳар замонда салмоқли рақамларни оҳиста тилга олаётган деҳқоннинг шукронасини эшитгандек бўламан. Яна бировни топган даромадига семиришга мойил қўчқорми, ҳўкиз харид қилаётганида учратаман. “Молларни семиртирадиган мавсум бошланди”, дейди кимдир. Ҳақ гап. Энди молнинг егани ҳам, ичгани ҳам этига тортадиган пайт. Салқин ҳаво, қуриб суви қочган ўт-пичан, ҳатто озгина кепакми, кунжара сепилган ширали пўчоқ ҳам бўрдоқига боғланган ҳўкизни пишқиртирадиган палла ҳозир.\nЯна бу дамлар келин-куёвларнинг умр баҳорлари ҳамдир. Тўйлар мавсуми — асад ва сунбулада никоҳланган минглаб ёш оилаларда асал ойлари кечаётган дамлар ҳозир. Сунбулада тўйи бўлган келинчак ҳали бошдан ҳарир ёпинчиғини олмаган эса-да янги ҳовлида эркинроқ қадам ташлай бошлади. Янги хонадонга кўникиб, энди ҳаёти илдизлари умрбод шу ерга қадалганини ҳис қилиб етди. Сал шабадага ҳид таратаётган райҳонлар қишлоқ келинчаги гулдонининг энг кўримли чечагига айланган. Шу кунларда қошларига ўсмани қалин-қалин, энли-энли қўйиб олган қиз-жувонларнинг тилида эса ҳазиломуз, аслида мантиқли янги мақол: “Куз ўсмаси кўкламгача…”\n…Электропоезд даричасига термулиб Ўзбекистоннинг кичик бир бўлагини томоша қилиб борган бола, уйга етгач чарчоқдан уйқуга бош қўйди. Ва тез орада ажойиб туш кўрди. Тушида у тақир-туқур электропоезд вагонида эмас, оқ-оппоқ пахталар оғушида учиб бораётганмиш. Дарахтлар қийғос гуллаган, чор-атроф баҳор чаманидек чечаклар билан безанганмиш. Шунда у пахтазор ва чаманзор орасида турган Баҳорой ва Куз Бобони кўриб қолди. Билишича, дадаси ва онасининг эркаси, меҳрибони – опаси Ҳулкаройдек Баҳор ҳам Кузнинг ёлғиз, суюкли қизалоғи эмиш…\nМуаллиф: Аҳмадали ШЕРНАЗАРОВ


Султанбаев: Ширшов бўйича президентнинг ҳам, Бекназаровнинг ҳам айтганлари тўғри чиқди - ҚИРҒИЗИСТОН ЯНГИЛИКЛАРИ\nСултанбаев: Ширшов бўйича президентнинг ҳам, Бекназаровнинг ҳам айтганлари тўғри чиқди\nПрезидентнинг матбуот котиби Эрбол Султанбаев 13-майда «Дастан» ишхонасининг собиқ етакчиси Алексей Ширшовга тегишли маълумотларга «аниқлик» киргизиб, унга кўра 2010-2014-йиллари жами бўлиб тўрт жиноят иши қўзғалганини билдирди.\nАввалроқ президент Садир Жапаров Ширшовга муваққат ҳукумат бирорта ҳам жиноят ишини қўзғамаганини билдириб, шу сабабдан уни қабул қилишга қарор қилганини айтган. Шундан кейин Муваққат ҳукуматнинг ўша вақтдаги аъзоси, Қирғизистоннинг Малайзиядаги элчиси Азимбек Бекназаров «давлат раҳбарини кимлардир чалғитмоқда» деган.\nСултанбаевнинг айтишича, натижада «президентнинг ҳам, Азимбек Бекназаровнинг ҳам айтганлари тўғри бўлиб чиққан».\n«Кўрсак, Ширшовга қўзғалган ишлар бўлган экан. Аммо 2015-2019-йиллари жарима тўлаб, оқланиб чиқибди [...] 2021-йили ҳеч қандай қидирувда бўлмаган ва бошқа жиноят ишлари қўзғалмабди. Шунинг учун президент қабул қилган», — деб ёзди Султанбаев Фейсбук саҳифасига.\nШу билан бирга, матбуот котиби постига «Дастан трансмиллий корпорациясининг» собиқ етакчиси Алексей Ширшов бўйича маълумотни илова қилди.\nУнда 2018-йилнинг 9-октябрида Бишкекнинг Октябрь туман суди Алексей Ширшовни «Тадбиркорлик ишига ноқонуний иштирок этиш» моддаси бўйича айбдор деб топиб, жиноят ишининг муддати ўтиб кетгани сабаб жазодан бўшатгани ёзилган. Шунингдек, 2019-йилнинг 17-майида Бишкек шаҳар суди туман судининг ҳукмини ўзгартиришсиз қолдиргани таъкидланган.\n«Судларнинг ҳукумалари кучига кирганига ва ижро қилингани сабабли Алексей Ширшовга қўйилган эҳтиёт чораси ва чекловлар бекор қилинган», — деб ёзилади унда.\nАзимбек Бекназаров нима деган?\nАзимбек Бекназаров ва Садир Жапаров.\nАввал Қирғизистоннинг Малайзиядаги элчиси Азимбек Бекназаров президент Садир Жапаровнинг «Дастан трансмиллий корпорацияси»нинг собиқ етакчиси Алексей Ширшовга 2010-йили жиноят иши қўзғалмаган ва қидирув эълон қилинмаган деган сўзини инкор қилган.\nМуваққат ҳукуматнинг даврида прокуратура органлари билан финполицияни бошқарган Бекназаров Жапаровга Ширшовга ҳеч қандай жинноят иши қўзғалмаган деб айтиб, «президентни атрофидагилар қаттиқ адаштирмоқда» деб билдирган.\n«Уни нотўғри нарсаларни, ҳақиқат бўлмаган нарсаларни айтишга туртган. Бу умуман ҳақиқатга тўғри келмайди. Менинг аниқ эсимда йўқ, аммо Ширшовга қарши камида тўрт-беш жиноят иши қўзғалган ва ўша ишлар бўйича халқаро қидирувда — Интерполда идирувда юрган.\n"Муваққат ҳукумат, Бош прокуратура иш қўзғамаган деб айтди" деган гапга ишонмайман. Унга қарши бир ишни Бош прокуратура, яна бир ишни Хавфсизлик хизмати ҳамда Финполиция ҳам қўзғаган бўлиши керак эди», — деган у.\nУ Ширшовга алоқадор жиноят ишлар Бош прокуратурада ва Интерполнинг халқаро бюросида бўлиши керак деб ҳисоблайди. Чунки унга шу йўналиш бўйича халқаро қидирув эълон қилинган.\nШиршовнинг қўлга олиниши ва қайта бўшатилиши\nАлексей Ширшов Қирғизистоннинг энергетика тармоғининг «яширин кардинали» деб ҳисобланар эди. У собиқ президентларнинг ўғиллари Айдар Акаев, кейинчалик Максим Бакиевга давлатнинг энергетикаси бўйича маслаҳатларни бериб юргани маълум.\n2010-йилдаги апрель революциясидан кейин у давлатдан қочиб чиқиб, Интерпол тарафидан қидирувга олинган эдию 2010-йилнинг июнида Муваққат ҳукумат Ширшовнинг қайси ерда экани ҳақидаги маълумот учун 100 минг доллар тўлашга ҳам тайёр бўлган.\n10-майда МХДҚ «Дастан трансмиллий корпорацияси» ОАЖсининг собиқ етакчиси Алексей Ширшов қўлга олинганини билдирган. Махсус хизмат Ширшов коррупцияда айбланаётганини айтган.\nМХДҚнинг версияси бўйича, Ширшов Иссиқкўл вилоятидаги «Аврора Плюс» дам олиш марказининг ҳудудидаги 56 қимматбаҳо хонадонни ва 27 коттежни давлатнинг ҳисобидан чиқаришнинг асосий ташкилотчиларидан бири бўлган.\nШунга қарамай, 11-майда Ширшов махсус хизматнинг илтимоси билан Биринчи май туман суди тарафидан уй қамоғига чиққан.\nШу сабабдан жамоатчиликдан норозилик пайдо бўлган. Кўп ўтмай президент Садир Жапаров коррупцияда айбланиб, қўлга олинган Алексей Ширшовнинг уй қамоғига чиқарилганига нисбатан айтилган танқидларга Фейсбук саҳифасида жавоб берди.\nЖапаровнинг айтишича, 6-7 ой аввал Ширшов президентга мурожаат қилиб, Максим Бакиевнинг 200 миллион доллари қамоқда ётган банкни топганини билдириб, давлат раҳбаридан қабул қилишни илтимос қилган.\n«У қидирувда-ку, қандай қабул қиламан дедим. “Қирғизистонда эканми” десам, чет давлатдан телефон орқали чиқаётганини айтишди. Мен дарҳол бошпрокурорга, МХДҚ, ИИВ етакчиларига 2010-йили қайси ва қандай ишлар бўйича жиноят иши қўзғалганини билинглар деб топшириқ бердим», — деган Жапаров.\n“Охир-оқибат менга Ширшовга нисбатан бирорта ҳам жиноий иш қўзғатилмагани, қидирувда эмаслигини айтишди. Кейин мен уни қабул қилишга рози бўлдим. Муваққат ҳукумат 2010-йилда Ширшовга нисбатан жиноий иш қўзғатмагани учун мен уни қабул қила оламан”, деб ёзган у.\nАввалроқ президентнинг сўзига Бирлашган демократия ҳаракати ҳам муносабат билдирган. Уларнинг фикрича, «президент Алексей Ширшовнинг Қирғизистонга қайтиб келгани бўйича ошкора ёлғон айтиб, Ширшовнинг қўлга олинишига ва унинг уй қамоғига чиқарилиши бўйича МХДҚ уюштирган афёрани ҳимоя қилмоқда».\n«[...] Жапаров Ширшов жиноий жавобгарликка тортилмаганини, қидирувда юрмаганини айтиб, жамоатчиликни атайлаб адаштирган. Ширшов, айниқса Максим Бакиевнинг яқин одами қатори [...] ҳусусийлаштириш вақтидаги коррупция схемаларини уюштириш фактлари бўйича кўплаган жиноят ишларида ва суд ҳукмларида учрайди [...]», — деб билдиришган улар.\nМухолифатнинг вакиллари Алексей Ширшов амалга оширган жиноятларининг жазосини олиши керак, унинг ҳукумат билан келишиб олиши оқланишига асос бўлмаслиги керак деб ҳисоблашади.\nАввалги мақолаБолот Темиров: Мени ҳарбий гувоҳномасини ўғирлаб олди дейишган киши гувоҳномасини йўқотмаган экан\nНавбатдаги мақолаРақамлаштириш вазирлиги давлат улуши бор тўрт йирик компаниянинг акционери бўлади


ЖССТ дунё коронавирус тарқалишининг хавфли босқичига кирганидан огоҳлантирди\n00:29 / 20.06.2020\nДавлатларнинг иқтисодий-ижтимоий фаолиятни тиклашга ва карантин чекловларини юмшатишга интилаётгани сабабли дунё коронавирус тарқалишининг янги хавфли босқичига кирди. Бу ҳақда ЖССТ бош директори Тедрос Адханом Гебрейесус айтиб ўтди.\nГебрейесуснинг таъкидлашича, кўплаб одамларнинг уйларида ўтириш жонларига тегиб, давлатлар иқтисодий ва ижтимоий фаолиятни тиклашга интилмоқда. “Бироқ вирус ҳамон тез тарқалмоқда. У ҳали ҳали ҳам ўлимга олиб келмоқда ва кўпчилик одамлар унинг олдида заиф”, деб қўшимча қилган ЖССТ раҳбари.\nУнинг айтишича, ЖССТ 18 июнда дунё бўйича 150 мингдан кўпроқ янги касалланиш ҳолати қайд этилгани ҳақида маълумот олди. Бу эса пандемия бошлангандан бери рекорд даражадаги кунлик ўсиш ҳисобланади. ЖССТ раҳбарининг таъкидлашича, ушбу янги касалланиш ҳолатларидан ярми Шимолий ва Жанубий Америкага тўғри келади ҳамда пандемия Жанубий Осиё ва Яқин Шарқда жадал тарқалмоқда.\n“Биз барча давлатларни ва одамларни ўта огоҳ бўлишга чақирамиз. Масофани сақлашга, агар ўзингизни ёмон ҳис қилсангиз уйда қолишга, ниқоблар тақиш ва қўлларни ювишни давом эттиришга чақирамиз”, деб таъкидлаб ўтган Гебрейесус.\nАйни вақтда дунё бўйлаб коронавирусга чалинганлар сони 8,7 млнга яқинлашиб қолди, ундан вафот этганлар сони 459 мингдан, соғайганлар 4,5 млндан кўпроқни ташкил қилмоқда.\nАҚШ ЖССТдан чиқиши санасини маълум қилди\nТрамп конгрессга АҚШнинг ЖССТдан чиқиши тўғрисида расмий хабарнома жўнатди


Намозга муҳаббат уйғотувчи ҳикоя ва ҳикматлар: “БУЮК ТАРБИЯЧИ ВА НАСИҲАТЧИ” - 12 Августа 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Август » 12 » Намозга муҳаббат уйғотувчи ҳикоя ва ҳикматлар: “БУЮК ТАРБИЯЧИ ВА НАСИҲАТЧИ”\n"Намоз фоҳиша ва мункар ишлардан қайтарур” (Анкабут сураси, 45-оят).\n"Фарзандим айтганимни қилмаяпти”, "Ўғлим жиноятга қўл урибди”, "Қизимнинг ортидан ёмон гапларни эшитдим”, "Эрим нега оилага беэътибор, аёлларга илакишиб қолган?”, "Аёлим нега менга итоат қилмаяпти?” деган саволларни барчасига жавоб битта – улар намозга эътиборсиздир!\nҲа, Намоз инсонни гуноҳлардан қайтаради.\nФарзандингизни уриб, сўкиб ўтирманг, ўғлингизнинг юзига тарсаки тушириб, оёқ-қўлларини синдиришнинг кераги йўқ, қизингиздан воз кечишга шошилманг, эрингиз билан ажрашишга ҳовлиқманг, аёлингизни дўппослашдан фойда йўқ! Унинг ўрнига уларнинг ҳаммаларига намозни ўргатинг! Ўргатганда ҳам ихлос билан, қолдирмасдан намоз ўқишни таълим беринг! Кейин натижасини кўрасиз! Ахир Аллоҳ таолонинг Ўзи намоз фоҳиша ва мункар ишлардан қайтаришини эълон қилиб қўйган! Ҳа, намоз энг буюк тарбиячи ва насиҳатчидир!\nАллоҳ таоло аҳли оиламизга намозни ўргатиб, ўз вақтида ўқишларини назорат қилиб боришимизда бизга Ёрдамчи бўлсин!


№ 3 дан: 07.01.2017\nИлмий салоҳият тараққиётга хизмат қилсин\n6 январь куни Бухоро давлат университетида вилоят ҳокими Ў. Барноевнинг вилоят олий ўқув юрт¬лари олимлари билан учрашуви бўлиб ўтди.\nТадбирда мамлакатимиз ижтимоий-иқтисодий тараққиётида илм- фанга катта эътибор қаратилаётгани таъкидланди. Президентимизнинг яқинда "Ўзбекистон Республикаси Фанлар академияси академиклари фаолиятини такомиллаштириш ва рағбатлантириш тўғрисида"ги Фармони ва республикамиз етакчи олимлари билан учрашуви ҳам ушбу соҳага давлат раҳбарияти томонидан қилинаётган ғамхўрликнинг юксак амалий ифодаси бўлди.\nУчрашувда Бухоро дав¬лат университети, муҳандислик-технология инс¬титути, тиббиёт институти ректорлари А.Тўлаганов, У.Муҳамедханов, А.Асқаров, Тошкент ирригация ва мелиорация институти Бухоро филиалининг директори Р.Мусурмонов ва бошқалар сўзга чиқди.\nБугунги кунда вилоятимиз етарли илмий салоҳиятга эга. Олий ўқув юртларимизда 50 нафардан зиёд фан доктори ва 318 нафар фан номзоди ҳамда кўплаб илмий ¬изланувчилар фаолият ¬кўр¬сатмоқда. Уларнинг грант¬лар асосида амалга ошираётган фундаментал тадқиқотлари ва инновацион ишлари ижтимоий-иқтисодий соҳаларнинг муҳим йўналишлари муаммоларини ҳал этишга хизмат қилмоқда.\nУчрашувда илм-фанни янада ривожлантиришнинг долзарб масалаларига алоҳида эътибор қаратилди.\nЖумладан, соҳанинг инфратузилмасини яратиш ва ривожлантиририш мақсадида фонд ташкил этиш, олий ўқув юртлариаро марказ ташкил қилиш, яратилаётган янгилик ҳамда ишланмалар ижодкорларини рағбатлантириш, илм-фан ва ишлаб чиқариш ҳамкорлигини, яъни интегра¬циясини янада мустаҳкамлаш масалалари илгари сурилди.\nВилоятда ерости бойликлари мўл. Уларни ўз¬лаштириш, хомашёларни қайта ишлашда олимлар салоҳиятидан етарли фой-даланиш лозим.\nҚуёш энергиясидан фойдаланган ҳолда муқобил энергия ишлаб чиқариш ҳар жиҳатдан афзал. Бу борада ўз вақтида Бухоро давлат университетида катта изланишлар олиб борилиб, унинг натижалари амалда жорий этилган эди. Ушбу тажрибани бо-йитган ҳолда университет, муҳандислик-технология инс¬титути ҳамда Тошкент ирригация ва мелиорация институти Бухоро филиа¬лида шу соҳада олиб борилаётган ишларни ҳамкорлик асосида ривожлантириш долзарб аҳа¬мият касб этмоқда.\nУчрашувда Бухоро тарихини ўрганишга эътиборни кучайтириш, унинг археология объектларини тадқиқ қилиш ва бу борада қадимшунос мутахассислар, шунингдек, қурилиш соҳаси учун зарур бўлган муҳандис кадр¬лар тайёрлашни йўлга қўйиш бўйича таклифлар билдирилди.\nМулоқотда вилоятнинг туризм салоҳиятидан самарали фойдаланиш мақсадида Бухорода эркин туристик ҳу¬¬дудни барпо этиш, воҳанинг сайёҳлик брендини ишлаб чиқиш, тиббиёт инс¬титутининг моддий-тех¬ника базасини мустаҳкамлаш ҳамда шу каби кўплаб масалаларга эътибор қаратилди.\nТадбир якунида вилоят раҳбари амалий таклифлар учун олимларга миннатдорлик билдирар экан, учрашувда кўтарилган ҳар бир масала инобатга олиниб, улар ечимини топиш йўллари изланиши, бундай мулоқотлар давом этажагини таъкидлади.


Мудофаа вазирлигининг огоҳлантируви, Хонтўраевнинг баёноти, лифт...\n27.03.2019 22:16 0 1656\nБугун, 27 март куни Ўзбекистон ва дунёда рўй берган хабарлар, янгиликлар ҳақида яна бир бор эслаб ўтиб, сайтимизда эълон қилинган долзарб мақолалар ва фойдали маълумотларни ҳам тавсия қиламиз. Бизни кузатишда давом этинг.\nЎзбекистон Қуролли Кучлари Бош штаби томонидан Жануби-ғарбий махсус ҳарбий округи қўшинларининг жанговар ҳолатга келтирилгани хабар қилинганди. Мудофаа вазирлиги мазкур ҳолат юзасидан фуқароларга огоҳлантириш билан чиқди.\nБугун, 27 март куни аралаш қоидали яккакурашлар жангчиси Мурод Хонтўраевнинг пичоқлангани ҳақида хабарлар тарқалди. Хонтўраев мазкур масала юзасидан ижтимоий тармоқда баёнот берди.\nТошкент шаҳри, Чилонзор туманидаги кўп қаватли уйларнинг бирида ишлаётган 24 ёшли йигитни лифт босиб қолган. Тошкент шаҳар фавқулодда вазиятлар диспетчерлик бошқармаси ходимлари ёрдамида жабрланувчи қутқарилган ва пойтахтдаги 16-сонли клиник шифохонага етказилган.\n27 март куни Чирчиқ шаҳри «Бобур» МФЙ Машар кўчасидаги 17-уйда ёнғинда 4 киши ҳалок бўлди. Улардан икки нафар 8 ва 12 ёшда бўлишган.\n«Туябўғиз» кичик гидроэлектр станцияси фойдаланишга топширилди. ГЭСнинг умумий қуввати 11,4 МВтга тенг. Бу йилига ўртача 41,2 миллион кВт/соат электр энергияси ишлаб чиқарилиб, 1 минг 600 та хонадоннинг электр токига бўлган эҳтиёжи тўлиқ таъминланади, деганидир.\nМудофаа вазирлиги ГЭС Дайжест Мурод Хонтўраев


Ҳаммаси бекор гап! Метрода ҳалиям суратга...\n24.05.2018 17:33 5 10387\n«Асрлар давомида амалда бўлган» чекловнинг ҳали-ҳануз бекор қилинмаслигига амин бўлиб, мақола мавзуси бўлган банкоматни ҳам унутиб ортга қайтдик.\nФото эмас бу. Қўлда ёзилган...\nЁдингизда бўлса, жорий йилнинг 5 апрель куни сайтимизда «Метродаги саргузаштлар. Суратга олиш мумкинмиди ўзи?!» номли мақола эълон қилгандик. Унда ички ишлар ходимлари дастлаб суратга олишга қаршилик қилганлари, олинган суратларни ҳам ўчириб ташлашга уринганлари, узоқ суриштирувлардан сўнг бу чеклов бекор қилингани тўғрисидаги маълумотдан бохабар бўлиб, суратлар ўчирилмагани ҳақида сўз борганди.\nАслида ҳаммаси сал олдинроқ бошланганди, 2018 йилнинг 7 февралида Халқаро пресс-клуб Туризмни ривожлантириш давлат қўмитаси раҳбари Азиз Абдуҳакимов билан бирга уюштирган матбуот анжуманида бу расман эълон қилинди. Кейин Тошкент шаҳар ҳокимининг бу чекловни бекор қилиш бўйича қарори ҳам қабул қилингани ҳақида хабарлар тарқалди. Шу билан гўёки мавзу унутилди. Метрода суратга тушишга рухсат берилди, деб ҳисоблай бошладик.\nБу орада замон талабига мувофиқ инновациялар ҳаётимизга кенг қадамлар билан кириб кела бошлади. Шулардан бири метрода ҳам ишга тушибди. Махсус банкомат орқали жетон сотиш йўлга қўйилибди. Бу ҳам яхши янгилик-да — ҳамма ҳам касса ёнида навбат кутмай нақд пули ёки пластик картаси орқали жетон ўрнига чипта сотиб олаверади ва назоратчига кўрсатиб кириб кетаверади. Қулайлик-да ҳарқалай!\nДарҳол мухбиримизни ўрганиш ва мақола тайёрлаш учун жўнатдик. Қизиғи шунда бошланди.\n«Мустақиллик майдони» бекатига ўрнатилган бу банкоматни томоша қилиш мумкин экану суратга олиш мумкин эмас экан. Бекатнинг бош назоратчиси бўлган опага ҳар қанча тушунтирмайлик, суратга олишга рухсат бермади.\n— Ахир метрополитенда суратга олишга рухсат берилган-ку, — деб эътироз билдирдик биз ҳам.\n— Бу рухсат ҳали бизга етиб келмаган. Суратга олиш учун раҳбариятимизга мурожаат қиласизлар, улар махсус бўлимга йўналтиришади. Махсус бўлим мурожаатни кўриб чиқади ва рухсат берса, бир ходимни сизларга бириктириб қўяди. Сизларнинг ходимларингизнинг ҳамма маълумотлари киритилиб (паспорт, гувоҳномалар, техника...) рухсатнома қилинади. Шундан кейин бириктирилган ходим назоратида суратга олишларингиз мумкин бўлади (аудиони тингланг).\nБу тақиқлар бекор қилинганини опага тушунтирдик. Кўз олдимизда бош назоратчи раҳбарияти билан боғланди. Афсуски, бу чеклов ҳануз амалда эканлигини телефон орқали жавоб берган масъул шахс (суҳбат жараёнида у кишининг Султон Собирович эканлигини билдик, аммо боғланиш учун телефонини ололмадик) ҳам бу талабларни тасдиқлади.\nХуллас, «асрлар давомида амалда бўлган» чекловнинг ҳали-ҳануз бекор қилинмаслигига амин бўлиб, мақола мавзуси бўлган банкоматни ҳам унутиб ортга қайтдик.\nМетрополитен маъмуриятининг очиқ манбаларда эълон қилинган телефон рақамларига қўнғироқ қилдик. Ўзини Раҳматжон Абдураҳмонов деб таништирган метрополитен ходими чекловлар ҳануз амалда эканлигини тасдиқлади ва шундай деди:\n— Суратга олиш учун рухсат олиш шарт. Дастлаб сайёҳлар учун рухсат берилганди. Аммо ҳозир улар ҳам расман мурожаат қилишлари керак.\n— Сайёҳ Тошкентда кўп қолмайди. Ўзи бир икки кун турадиган одамга бу ортиқча ташвиш туғдирмайдими? Қолаверса «Ўзбекистон бўйлаб саёҳат қил!» деган кенг қамровли акция ўтказмоқдамиз. Вилоятлардан келувчилар ҳам сайёҳ ҳисобланади. Улар ҳам шу шартларни бажаришлари керакми?\n— Ҳа. Чунки талаб шунақа.\n— Рухсат олганлар албатта суратларини интернетга жойлайдилар. Демак ҳамма бекатларнинг шундоқ ҳам суратлари бўлган интернет янада бойийди. Энди уни яширишдан мақсад нима?\n— Бу саволингизга жавоб бера олмайман...\n— Ҳеч бўлмаса керакли суратни олиш учун расмий сайтингиздан фойдаланиш истагида эдик. Аммо сайтларингиз ҳам ишламаяпти экан.\n— Ҳа, шундай. Сайтимиз ишламаяпти.\nШу ўринда оз эмас, кўп эмас, учтагина мулоҳаза бор:\nҚачонгача бюрократияни маҳкам ушлаймиз (бюрократия сўзи оғир ботганлар битта сурат олиш учун қўйилган юқоридаги талабларни ўқисинлар)? Ҳар қандай метро бекатининг ҳар қандай бурчаги сурати интернетда манаман деб турибди-ку! Ёш бола ҳам топа оладиган бу суратларни кимдан ва нимадан яшираяпмиз?\nИнновация-инновация деймиз. Аммо йўлга қўйилган кичкина бир инновацион ютуқни ҳам оммага етказишга монелик қиладиган бўлсак, унинг нима кераги бор?\nМетрода суратга олиш мумкинлиги ҳақида бундан деярли тўрт ой аввал эълон қилинган бўлса-да, нега ўша чеклов бекор қилингани ҳақидаги буйруқ ҳануз бекатларнинг мутасаддиларига етиб бормаяпти?\nШу ўринда бир ташаббус кўрсатмоқчимиз — биз, «Xabar.uz» жамоаси, шу буйруқни керакли жойдан олиб, иккинчи пунктга етказишни ўз зиммамизга оламиз! Ўша буйруқ берилса бас. Барчага ўзимиз тарқатиб чиқамиз. Қачондир бу масалага узил-кесил нуқта қўйилиши керак-ку.\nЯна бир гап — аввалги мақоламиз асосида суратга туширган ва изза бўлган муштарийлардан узр сўраймиз. Не ажабки ўтган кунги гап кечага, кечаги гап бугунга тўғри келмаяпти.\nЎзбек-қирғиз чегарасида рўй берган ҳодисанинг видеоси ҳақиқийми?\nХориж 27/09, 11:43\nҲодиса 24/06, 22:16\nТошкентга кириб келишда «Афросиёб»нинг ойнаси синди\nКоронавирус 02/06, 15:55\nМехикода метро йўловчиларидан гаплашмаслик сўралди


Миллий телеканал айнияптими? – Mazmun.Uz\nМиллий телеканал айнияптими?\nКўнгилочар мусиқий телеканаллар орасида фаолиятига хали бир йил бўлмасданоқ Миллий тв илғор бўлиб кетди. Қайси идора, ташкилот , кафега кирманг ва қўйингки хонадондаги барча телевизорларда шу канал турганини гувохи бўляпмиз. Бу телеканал чиқишидан аввалоқ шахсан менда унинг омади хақида шундай ижобий тахмин бор эди, зеро “Помидор”чилар илк йирик лойихаси “Автотест”даноқ дид савия, креативлик ва замонавийликни кўрсатиб қўйишганди . Уларниг қарамоғида бўлган ва промо учун шартнома тузилгану кейин негадир шартнома бекор қилинди деб эълон қилингану хозир эса бирдан яна ўз эфирларида промо қилинаётган Камилла ва Улуғбек Холиқовларнинг ижодига ёндошув хам ўша пайтлар хонандалар рейтингига жиддий хавф сола олишига шама қилигандек даражада бўлганди. Уришиб ярашишгандир балки. Хусусан Камилланинг анимацион клиплари ва албатта қўшиқлари бу фикрларимга асос бўла олади. Камилла ва Улуғбек табиийки бу каналнинг юзига айланди ва хозирданоқ асосий промода. Балки ундан аввалги шартнома бекор бўлганлиги хақидаги хабар стратегик пиар усулидир? Ахир креатив ва замонавий телеканалнинг усуллари хам шу тариқа бўлиши керакку тўғрими? Бундай олиб қаралса бу оддий хол, хамма ўзиникини олға суради, худди “Пантерра” ёки айниқса “Тарона” ва унга таалуқли радио ва хаттоки тақдирлаш маросимларигача. Бу телеканалдан хам буни кутиш мумкинлигини мен аввалоқ айтгандим. (нақадар ўхшашлик… тақдирларигача, хаттоки оилавий ишдаги ишқ ўхшашликларигача . Ишқилиб санъатда матриархат даври келмаса бўлгани). Ростини айтганда Камилла ва Улуғбек промо қилса арзигудек иқтидор сохиблари ва деярли ўзлари қарашли бўлган телеканалда олди қаторда бўлишга хақли ва лойиқ. Овоз, харизма ва махорати етарли даражада . Шоу-бизнес: Лойиғига тиккан лойиғини олади. Умуман олганда телеканалдан бошиданоқ сезилаётган дид савия ва креативлиги мақтовга лойиқ. Аммо шу оз муддатда ё уларга кўз тегди ё кимнидир хато таклифи билан телеканал ва ижодий жамоасига бўлаётган хурматга путур етиладиган кўринади. Ижодий жамоа чарчадими ё рахбарият назорати сусайдимикан? Хозирдан а? Куни кеча инстаграм оламида албатта хонандалар орқали ва русийзабон бир янгиликлар сайти тарафидан ушбу телеканалда русларнинг “Вечерный Ургант” нинг шундоққина қолипи олингандек “Кечки Мтв шоу” дастури рекламаси намойиш қилина бошлади. Албатта илк сони мехмони телеканал лойихаси Улуғбек Холиқов. Кейингиси Камилла бўлса ажабмас. Бу кулишмасу тўғриси ижодий қолоқлик бу телеканалга умуман ярашмайди деб хисоблайман, юқоридаям айттим бу шоу-бизнес аммо бу нарсалар ўта эхтиёткорлик билан меъдага тегар даражада ва хонандани ёмон кўрсатиб қўйишдек бўлмаслиги керакмиди. Нахотки савияси бут телеканал рекламани яширинРОҚ тури эффектли чиқишини билмаса? Яъни зўрма зўракиси эмас… “Кечки МТВ шоу”га қайтсак: Изохларда одамлар дарров бу “Вечерный Ургант”дан олинганлиги ва ундаги Ўткир Мухаммадхўжаевни (Исм шарифларини билмас эдим, сўраб ёздим) энди бу “Вечерный Ўткир” бўладими дейишгача бориб телеканалнинг бирданига бундай пастга қараб оғиши устидан кулишган. Ё ижодий жамоа хозирданоқ чарчаган ва ё билмадим… Балки ижодий жамоага ойлик берилмаяптимики улар ижод қилишни исташмаяпти. Ижодкор ижод қилиши учун хақ олади, кўчириши учун эмас! Унда нега керак бунақа жамоа? Истаган техник ишчиям шартта кўчириб қилаверади дастурларни ўзбекчасига мослаб . Креатив гурух ғоячи ижодкорлар нахотки Миллий телеканалда йўқ? Ўзи бизни биронта телеканалда бунақа тушунчаниям ўзи йўғу аммо Миллий телеканалда бўлади деб ишонгандим… Нахотки буларда хам адашдим? Яна бир тарафдан, майли деталь бўлсаям: Нега Обид Асомов эмасу унинг маъмури сифатида кўпроқ таниш Ўткир ака? айли Обид ака тақиқдадир хамон унда нега Мирзабек Холмедов ё жа бўлмаса бир вақтлар Марказ тв-да худди шу руслар шоусини нусхасини яратишга интилган Даврон Кабулов эмас деб хайронам бўлдим, зеро булар рейтинги баландлар олдида Ўткир акани рости алохида бир қизиқчи сифатида хам билмагандик. Балки шу сабаб исмларини хам эслолмадим ва асосан кўпчилик билан оммавий чиқиладиган сахна кўринишларида эпизодик қизиқчи ролида билардиму қаранг исмлари ёдимда қолмаган экан. Майли асосий гап бу “Телеканалга шу қадар кулгулик тарздаги плагиат шартмиди?” Қачонгача ўзбеклар кўчиргани кўчирган? Нега бизда зўр креатив ва ОРИГИНАЛ ғоячиларни ишга олишмайди? Йўқми улар? Очиғи бу телеканалдан умид катта эди. Ижодий жамоа кучли ва ғояларни чарсиллатиб янги , креатив ва оригинал дастурлари билан ёриб ташлашини кутгандим… Чунки эфир дизайни ва эффектлар визуализацияси шуларни ваъда қилаётгандек эди. Балки асосий урғуни яна конфетни устидаги ялтироқ қоғозга бериб, ичидаги махсулот унутилгандир? Бормиди ўзи махсулот? Унда телеканал эмас реклама видео эффектлар хизмати очишса тўғри бўларди. Плагиат бу энг паст йиқилишдек тушунаман. Энг омадсиз одамнинг бошқа иложиси йўқлигидан қилган жиноятидек тушунаман. Масалан йиллаб омади келмай яна озгина харакат қилишига эриниб шартта плагиат билан бировни мехнатига олқиш билан ўзини алдаб юрадиган хонандалардек. Бу кетишда Миллий телеканал бора бора “Наво” телеканалига айланади қўяди. Бу эса хар бир телеканал учун хақорот дегани, ….назаримдаде.))) “Наво”да эса ёш ва асосан ғалати хонандалар кастинг реалити шоуси 24 соат эфирга узатиладигандек. Ора орада реклама ва бақироқ бошловчи билан плагиатни нақ уч каррасини ўзида бачканалик билан безалган наво шарманда шоу. Шу сабаб хам улар бефойдахонага айланган қўйган. Ўзгармас зомбиленд ин да соққейшнлс терра)) Мана “Му5” хам эсон омон “Наво” телеканалидан фарқи қолмас даражага етмоқда. Бир икки маротаба, қани бу телеканалда нима бўлмоқда деб қўйдиму хар сафар умуман нотаниш чехраю “Бадиий кенгашдан қандай ўткан экан?” деган клипларга кўзим тушиб “Наво” каналига доир тахминларим тўғри чиқаётганига амин бўлдим. Кўрсатувларинию айтмасаям бўлади. Нима зарил шунча вақт ва бефойда мехнатни увол қилиб? Бу телеканал хақида эса умумий айтганда кастингга келган бошловчилар сериали эфирга узатиладигандек. Галимый детсад. бездарные и страшно пугающие лица На бир бошловчилик махорати ва на асосийси эфирбоп бўлган кўриниш! Бахтиёр Тўрахонов бундан мустасно! Менимча бу телеканалда ягона адекват ва махоратли журналист шу инсон бўлса керак. Бу телеканал хечам ривожланишни ва силжишни истамади. Юлдузларни хамма жойига тиқиб суқиб ташлагани билан одамларни кўнглини айнитгани қолди холос. Умид узилди. Ижод уларда йўқ. Келса киритишмайди хам.)) Миллий телеканалга қайтамиз: Ора-орада (фикримча) таниш билишчилик ва бадиий кенгаш алоқадор бўлган клиплари учун эфирга чиқаётган (биламизу) айрим клипларни айтмаса (билинадиямку) умуман олганда мусиқий йиғинма зўр! “Жонли ижро” дастурию “…Гача” супер! Дизайнни гапирмасаям бўлади. Болалар учун дастурларга алохида хурмат! Мультфильмлар ва фильмлар яхши танланган. “Ширчой” дастури қизиғу…. на боши на охири йўқдек…тартибга солиш керакдек. Негадир фақат Акбархўжа ва Юлдуз Ражабовалар сонини кўряпман хозирча. Балки шуларни дастурига тўғри келиб қолаётгандирман. Ёки улар кўп қўйиляптимикан?)) Бир нарсани умуман тушунмаяпман, нега кўрсатувдан кейинги кадр ортида “имитацияси”ни бу қадар қолоқ ва масхаромуз қилиш керак , тушунарсиз? Ахир боғча ёшидагини хам онги буни аслида кадр орти эмаслигини ва ғалати кўринаётганини тушунадику. Қаерда кўргансиз кадр ортида соф адабий ва постановка охангида еб-емаган ва мантиқан уланмаган фикру мавзулар хақида бунақа гаплашилганини? Очиғи асл хаётда кадр орти умуман бошқача бўлишини хамма биладику. Нахотки бу кўрсатув ижодий жамоасини мана шу кадр орти бўлимига етганида онгида қисқа туташув содир бўляпти? Рости, кадр орти кулгуликмас қизиқ хам эмас, ғирт қолоқча, “емаган” ва бачкана. Одамни энсаси қотиб тарашаси чиқиб кетади. Бу билан бу икки махоратли актер ва актрисаларни ғалати холатга солиб қўйишмоқда, тўғриси. Ўзи кўрсатув тугашига бироз ғалати бўлсаям шу селфиси тузукроқ ундан кўра. Ижод оламидаги олтин стретегия “боши, ўртаси ва охири” тушунчасини инобатга олсак бу дастурда хеч бирига амал қилинмаган. Хаммаси шунчаки. Майли телеканал хали ёш, секин секин сайқалланар, аммо энг асосийси ҚИЗИҚ бўладиган нарсада хеч қачон зўрма зўракилик натижа бермаган! Хаммаси импровиз тарзида ва рости хам кўнгилдан самимий бўлсагина қизиқ. Ахир бу кўнгилочар телеканал ва дастурлар. Миллий телеканал маъмуриятими ё ижодий жамоасигами бу фикрларни ёзишимда уларга ижобий таъсир нияти холос. Ижодий, росмана ижодий жамоа, креатив гурух ғоячилар керак. Агар мавжуд бўлса уларни балки ойлигини ошириш керакмикан? Бирданига ва жуда оз муддатда айнишларидан фақат шу фикр келдида. Ха, гапираверади эмас, танқид борми демак уни хаққонийлигига эътибор қаратиш керак, хақлими демак муаммо бартараф этилиши керак! Вазифа ва муаммо хал қилиниши учун яралади, ундан қочиш учун эмас. Бу эса яхши рахбарнинг шиоридан бири бўлмоғи лозим. Миллий телеканалга бошиданоқ томошабин бўлиб кузатиб қизиқдим. Вахоланки шу кунгача асосан хориж телеканалларини кузатиб ўзимизникиларни эса мониторинг сифатида хабар олиб турардим холос. Шу сабаб хам бу телеканал зўр бўлишини истайман! Шу сабаб хам куюниб ёзмоқдаман. Хуллас Миллий телеканалдаги ижодий жамоа! Унаққимела илтимос! Ғоялар бисёр, халитдан чарчаш бўлмапти, мияни ишлатавериш фақат фойда келтиради. Кўпроқ банан , бош ёнғоқ ва қора аччиқ 70%ли шоколад енглару кофе билан ичиб ташланглар, ижодкорнинг сехрли емиши булар. Серотонингга хам бой. Лекин халиги Ортиқ Отажонов бир вақтлар қўйнинг “лампочка”сини “овозга фойдаси бор экан” деб еяётган ўғлига: “агар хонандада иқтидор бўлмаса қўйни бир бошқа жойини еса хам овози чиқмайди” деб айтганидек, агар ижодкорга Худо юқтирмаган бўлса бари бефойда. Ижод учун эса сизларда ғоя етарли деб ишонаман ва шунчаки хозирданоқ эринаётганингиз сезиляпти холос. Тетиклашамиз! Ғоялашамиз! Ижодлашамиз ва ўзбекни уялтирмай оригиналлашамиз!\nВперед Чемпионат Германии. «Айнтрахт» обыграл «Боруссию Д», «Бавария» принимает «Байер» и другие матчи\nНазад VIA “Sharq” гуруҳи хонадонида чақалоқ дунёга келди


Қатор вилоятларда Божхона бошқармаларига янги раҳбарлар тайинланди - UzNews.uz\n19 ноябрь, 20:40\nҚатор вилоятларда Божхона бошқармаларига янги раҳбарлар тайинланди\nБухоро, Навоий, Самарқанд ва Хоразм вилоятлари божхона бошқармаларида янги тайинловлар амалга оширилди.\nПрезидентнинг Фармойишига биноан бир қатор ҳудудий божхона бошқармаларида тайинловлар амалга оширилди. Бу ҳақда Давлат божхона қўмитаси Ахборот хизмати хабар берди.\nБожхона хизмати подполковниги Қутлимуратов Баҳодир Абдуллаевич Бухоро вилояти божхона бошқармаси бошлиғи лавозимига тайинланди. Бунга қадар Б. Қутлимуратов Навоий вилояти божхона бошқармаси бошлиғи лавозимида хизмат олиб борган.\nБожхона хизмати полковниги Юсупов Дониёр Таваккалжонович Навоий вилояти божхона бошқармаси бошлиғи лавозимига тайинланди. Бунга қадар Д. Юсупов Самарқанд вилояти божхона бошқармаси бошлиғи лавозимида хизмат олиб борган.\nБожхона хизмати полковниги Мирзарахимов Якуб Хакимович Самарқанд вилояти божхона бошқармаси бошлиғи лавозимига тайинланди. Бунга қадар Я. Мирзарахимов Давлат божхона қўмитаси Божхона институти бошлиғининг молия-иқтисод ва хўжалик ишлари бўйича ўринбосари лавозимида хизмат олиб борган.\nБожхона хизмати полковниги Казаков Илхомбек Базарбаевич Хоразм вилояти божхона бошқармаси бошлиғи лавозимига тайинланди. Бунга қадар И. Казаков Қорақалпоғистон Республикаси божхона бошқармаси бошлиғининг биринчи ўринбосари лавозимида хизмат олиб борган.


Андижонлик мухолифатчилар “Давра столи” ясади\n29 октябр 2020, Тошкент вақти: 01:54\nТурғунбек Андижонда вилоятдаги мухолифатдаги партиялар ва инсон ҳуқуқлари ташкилотлари фаоллари иштирокида давра суҳбати бўлиб ўтди.\nТадбирда “Бирлик халқ ҳаракати”, “Эрк”, “Озод деҳқон”, Аграрлар ва тадбиркорлар партиялари, “Эзгулик”, “Демократик ташаббуслар маркази” каби нодавлат ташкилотлардан вакиллар иштирок этди.\nДавра суҳбати ташкилотчиси, “Бирлик халқ ҳаракати” партиясининг Андижон вилояти бўлими раиси Акбаржон Ориповнинг таъкидлашича, бу тадбир мухлифатдаги кучлар фаолиятини мувофиқлаштириш, давлат бошқарувига халқнинг ўзини кўпроқ жалб қилиш мақсадида ташкил этилган.\n“Озод деҳқон” партиясининг Андижон вилояти бўлими бошлиғи Араббой Турғунов мухолифатчиларнинг бошини бириктириш учун мана шундай давра суҳбатлари ўтказилиб турилиши кераклигини қайд этди.\nЎзбекистон инсон ҳуқуқлари жамияти Шахрихон тумани бўлими раиси Нурмуҳаммад Азизов бу давра суҳбати вилоятдаги мухолифат вакилларининг бирлашуви натижаси сифатида янада қувонарли ва муҳим ҳол эканини маълум қилди.\nДавра суҳбати иштирокчилари бу йиғилишга “Давра столи” деган ном берди. “Давра столи” йиғилишини ҳар ойда бир маротаба ўтказишга келишиб олинди. Андижон демократик ташаббуслар маркази раҳбари Дилшодбек Тиллахўжаев “Давра столи”нинг ташкилий ишларини мувофиқлаштиришга масъул қилиб сайланди.


Сайлов демократик талаблар асосида ўтди...(ми?) - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nБир неча янгиликларни олиб келган ушбу жараён бошланишидан олдин анчагина хавотир, «қандай бўларкин» деган ҳадиклар кўнглимиздан кечгани рост. Негаки, ҳар бир янгиликни то унга тўлиқ мослашиб олинмагунга қадар жорий этиш анчайин қийин кечади.\n– Жорий йилги сайловларнинг энг катта янгилиги вакиллар нормасининг муайян ҳудуддаги сайловга лаёқатли фуқароларнинг камида 12 фоизи миқдорида этиб белгиланиши бўлди, – дейди Фуқаролар йиғинлари раислари (оқсоқоллари) сайловини ташкил этиш ва ўтказишга кўмаклашувчи Бухоро вилояти комиссияси раиси Фармон Аминов. – Албатта, янги жамиятни эски стандартлар, эски қоидалар ва қолиплар билан қуриб бўлмайди. Шу жиҳатдан жамият бошқарувининг асосий бўғини сифатида кўз тикилган маҳаллани ҳам тубдан ўзгартириш, айниқса, маҳалла раислари сайловини чуқурроқ ислоҳ қилиш талаб этилар эди. Шу мақсадда сайловда иштирок этувчи вакиллар нормасининг ҳудудда истиқомат қилувчи сайлов ҳуқуқига эга фуқароларнинг 12 фоизидан кам миқдорида этиб белгиланганлиги сайловларнинг очиқ ва ошкоралигини таъминлашда муҳим аҳамият касб этди. Масалан, бир қишлоқда 300 нафар аҳоли истиқомат қилса, бу ҳудуддан камида 40 нафар кишини вакил сифатида сайлаш керак. Табиийки, илгари 5-6 чоғли киши чақирилган ҳудуддан энди қирқ кишини ими-жимида чақириш имконсиз. Шу боис бунда вакилларни танлаш эмас, сайлаш тақозо этилди.\nЯна бир жиҳат, сайловларнинг ёпиқ овоз бериш йўли билан ўтказилиши ҳам аҳолининг ўз қалбидаги хоҳиш-иродасини аниқ акс эттиришга хизмат қилди. Илгари вақтни тежаш, турли техник жараёнлар (кабина, сайлов қутиси ўрнатиш, бюллетенлар тайёрлаш ва ҳоказо)ни ташкил этишга эриниб, очиқ овоз бериш орқали, яъни қўл кўтариб номзодлар сайланарди. Бунда нима бўлади? Маҳалла кичик жой. Ҳамма бир-бирини танийди. Агар бирор номзодни ёқламаса, эртага кўз-кўзга тушганда ёзғириши мумкин. Натижада алифбо тартибида биринчи ўринда турган номзодга унинг лаёқат-лаёқатсизлигидан қатъи назар барча вакиллар қўл кўтариб овоз берар, кейинги номзодларга эса автоматик равишда овоз қолмас эди.\nЭндиликда фуқаролар ёпиқ овоз бериш тартибида кабинада ҳеч кимнинг кузатувисиз ўзлари маъқул деб билган номзод қаршисига белги қўйишди. Бу эса ўз навбатида раисликка муносиб номзодлар сайланишида ҳам муҳим омил бўлмоқда.\nАлбатта, ҳар бир янгилик самарадорлиги натижа билан баҳоланади. Илгари сайловларнинг адолатсиз ўтказилганлиги тўғрисида жуда кўплаб шикоятлар бўларди. Айрим жойларда сайловларни қайта ўтказишга ҳам тўғри келарди. Бу йилги сайловларда ҳам 14 та мурожаат келиб тушди. Аммо буларнинг барчаси тушунмовчилик оқибати бўлиб, сайлов қонунчилиги хусусида тушунтириш берганимиздан сўнг фуқаролар барчасини англаб етишди. Муҳими, вилоятда бирорта сайлов ноқонуний деб топилмади ҳамда қайта ўтказишга эҳтиёж сезилмади.\nАвтор: кўрсатилмаган / Манба: Мahalladosh.uz / Кўришлар: 827


Сирдарёда минерал ўғитлар ишлаб чиқарувчи йирик кимё мажмуаси қурилади - Халқ сўзи\n09:05 20 Февраль 2019 Сиёсат\nШу боис “Ўзкимёсаноат” акциядорлик жамияти томонидан “Samsung Engineering” компанияси билан ҳамкорликда аммиак ва карбамид заводи қуриш режалаштирилган.\nУмумий қиймати 600 миллион АҚШ доллари бўлган мазкур заводда йилига 400 минг тонна аммиак, 660 минг тонна карбамид ишлаб чиқариш йўлга қўйилади. АҚШ ва Япониядан энг замонавий технологиялар келтириб ўрнатилади, “ноу-хау”лар қўлланилади. 500 доимий иш ўрни яратилади.\n- Сирдарёдагидек қулай инфратузилма ҳеч қаерда йўқ. Бундай имконият заводни қуриш ва барқарор ишлатишда қўл келади, инвесторларнинг қизиқишини оширади. Бу жуда рентабелли, истиқболли лойиҳа, - деди Шавкат Мирзиёев.\nПрезидент Шавкат Мирзиёев Сирдарё вилояти Мирзаобод туманидаги “Бек кластер” масъулияти чекланган жамияти томонидан ташкил этилган пахтани қайта ишлаш заводини ҳам бориб кўрди.\nПрезидентимиз Сирдарё вилоятига аввалги ташрифи доирасида “Бек кластер” корхонасида бўлиб, уни янада ривожлантириш бўйича топшириқлар берган эди.\nКорхона ўтган йили Туркиянинг “SUMER” компанияси билан ҳамкорликда йилига 60 минг тонна пахтани қайта ишлайдиган завод барпо этди.\nШу ерда Сирдарё вилоятида қишлоқ хўжалиги соҳасида амалга ошириладиган лойиҳалар тақдимоти ўтказилди. Жумладан, паррандачилик, чорвачилик, балиқчилик, уруғчилик ва узумчиликни ривожлантириш, сув тежовчи технологияларни жорий қилиш, “Ҳар бир оила – тадбиркор” дастури бўйича аҳолининг томорқадан самарали фойдаланишини ташкил этишга қаратилган лойиҳалар ҳақида маълумот берилди. Бу лойиҳаларнинг амалга оширилиши яна минглаб иш ўринлари яратиш имконини беради.


Қадим замонда Абдусалом деган бир ҳалол инсон ўтган экан. Унинг яккаю-ягона фарзанди бўлиб, у боласини жуда яхши кўрар, еру-кўкка ишонмас экан. Кунлар, йиллар ўтиб бола катта пахлавон йигит бўлибди. Бир куни у отасига маслаҳат солибди:\nОтаси: – Эй, ўғлим. “Бўйнидан боғланган ит овга ярамас”, деган гап бор. Энди сен бир ҳунар ёки касбни ўзинг танла ва шунга меҳр қўй”.\nШунда ўғли: – Энг яхши касб – ўғрилик бўлса керак, - дебди.\nОтаси шунда дебди: – Майли ўғлим, ўғрилик бўлса ўғрилик-да. Қўшнимизнинг қўйини ўғирлаб кўрчи. Ўғли қўшни хонадондаги битта катта қўчқорни ўғирлаб олиб келибди.\nОтаси хурсанд бўлибди ва: – Ўғлим, зўр иш қилдинг. Энди иккимиз ўзимизни тежаймиз ва бир ҳафта уйдан чиқмай, шу қўйни мазза қилиб еймиз, дебди. Хуллас, астойдил бир ҳафта мазза қилиб маишат қилишибди. Қўйни еб бўлгач, ўзларини тортишибди.\nЎғил бир ҳафтада уч килога озибди. Ота эса тўрт кило кўпайибди. Ўғил ҳайрон бўлиб отасига боқибди.\nОта кулиб дебди: - Эй, нодон ўғил! Билиб қўй, сен ўғирлаган қўйнинг пулини мен бир кун олдин қўшнига бериб қўйганман. Шунинг учун мен хотиржам семирдим. Кўрдингми, сен ўзингга ҳалол касб танла. У дунёинг ҳам, бу дунёинг ҳам обод бўлур.\nҲалоллик – жаннат меваси, ҳаромлик эса дўзах кулфатидир.\n/ Ҳалоллик – жаннат меваси, ҳаромлик эса дўзах кулфатидир


Эзгулик: Араб давлатида ўқиган имомлар ишдан олинмоқда\nЎзбекистонлик ҳуқуқ фаоллари кузатувича, мамлакатда ҳадемай юзлаб намозхон иқтидо қиладиган масжид имомлари ўрнида фақатгина Ўзбекистон диний муассасаларида таҳсил олган диндорлар қолади.\nТошкент шаҳрида араб давлатларида ўқиб келган ва шу кунларда шаҳардаги масжидларда имомлик қилаётган диндорлар лавозимидан четлаштирилмоқда. Бу ҳақда “Эзгулик” инсон ҳуқуқлари жамияти ва тошкентлик баъзи диндорларнинг Озодликка айтишича, бу араб давлатлари содир бўлган ғалаёнлардан сўнг ҳукумат кўраётган эҳтиёт чоралардан биридир.\nАраб дунёсини остин-устун қилиб аввал Тунис ва Мисрда кейин эса бошқа араб давлатларида содир бўлган халқ ғалаёнлари ортидан Тошкент шаҳридаги бир неча масжид – жумладан, “Жўрабек”, “Яланғоч” масжидларининг Саудия Арабистонида таҳсил олган имомлари ишдан олинган.\nБу ҳақда хабар қилган Эзгулик жамияти вакили Абдураҳмон Ташановнинг Озодликка айтишича, имомларнинг ишдан олинганига оид конкрет маълумотлар бироз муқаддам ташкилотга келиб тушган.\n- Тўртта-бешта шахслар билан боғлиқ маълумотлар бизга маълум. Уларнинг ҳаммаси араб мамлакатлари — Миср, Ливия, Саудия Арабистони сингари мамлакатлар олий ўқув юртларида таълим олиб, диний уламо даражасига етиб, бу ерда имомлик қилган ëки бўлмаса мударрислик қилаëтган шахслардан иборат. Энди булар ислом институтини, Тошкентдаги Жўрабек масжидини, ундан ташқари Тошкентнинг Високоволтний деган даҳасида бир масжид бор, ўшанинг имомлари шунақа ҳолатга тушган. Яъни улар ҳозирда лавозимидан четлатилган, дейди Абдураҳмон Ташанов.\nЭзгулик жамияти берган хабарга кўра, Тошкент Ислом институти проректори Саиджамол Масайидов ва шаҳардаги номи тилга олинган масжидлар имомлари Нажмиддин Ҳасанов, Жабборали Нурматовлар Ўзбекистон ҳукуматининг араб дунёсидаги ғалаёнлардан сўнг кўраётган эҳтиёт чораси туфайли ишдан қуруқ қолган илк кишилардир.\nТашкилот тахминича, бу жараён яна давом этиши кутилмоқда.\n- Араб исëнларидан кейин ҳукумат ўзига хавф солиши мумкин бўлган ҳар хил шахслардан, бошқалардан қутулиш, уларни зарарсизлантириш, ҳар хил эҳтиëт чораларини кўриш мақсадида, менимча бу нарсаларни амалга оширди. Лекин умумий маънода қарайдиган бўлсак масалага, умуман диндорларга нисбатан муносабат кейинги пайтда Ўзбекистонда жуда ҳам ўзгарди ва бу нарса умумий кампаниянинг навбатдаги бир қисми, дейди Эзгулик фаоли.\nЭзгулик ташкилоти тарқатган бу хабар бўйича ҳозирга қадар Ўзбекистон Дин ишлари қўмитаси ва Мусулмонлари идорасида бирор расмий изоҳ бергани йўқ.\nАммо, бу жараённи Тошкент шаҳрида истиқомат қилаётган бир неча диндор ҳам тасдиқлади.\nУлардан бири Абдуллоҳ ўзи қатнаб турадиган “Ёнғоқ” масжиди имоми билан боғлиқ ҳолни тилга олар экан, у ҳам асосан Тошкент шаҳрида кузатилаётган бу жараён сабабини араб дунёсидаги ғалаёнлар билан боғлади.\n- Сал олдинроқ “Ёнғоқ” масжидига имомлик қилган қори бор эди, улар ҳам Мисрда илм олган эканлар. Уларни ҳам олиб ташлашган. Анча бўлган бу нарса бошланганига. Айтмоқчи бўлганим, бу диндорларга қарши босимни охирги босқичи деб ўйлайман. Ўзи бошқа ҳеч ким ҳам қолмади терадиган. Дарахтнинг илдизи бўладида булар. Охирги нуқтаси. Илдиз отиб кетмасин деб шу илдизни ҳам чопишаяпти менимча, дейди тошкентлик диндор Абдуллоҳ.\nЎзбекистон мустақиллигининг илк йилларида Тошкент шаҳридаги Миср тил ўргатиш маркази ва бу марказнинг йирик университет ҳамда институт талабалари учун уюштирган машғулотлари ортидан Мисрга бориб таҳсил олиб келган талабалар кўпчилик бўлган эди.\nБуни яхши хотирлаган Абдуллоҳ ҳозир ўша илми толибларнинг кўпчилиги шаҳар масжидларида имомлик қилаётгани ҳақида сўзлади.\n- Сизга нима десам бўларкан, Мисрга бориб ўқиганлар 1995-1996 йилда борганларда. Ўша пайтда бемалол эди. Давлат томонидан кетганлар бор, ўзи кетиб ўқиганлар бор. У пайтлар бунақа жуда ваҳимали динга қарши ишлар бўлмаëтган пайтлар эди. Булар ўша пайтда фойдаланиб, илм олиб келган одамлар. Ўшалар ҳозир кўп масжидларда имомлик қилишаяпти. Ҳозир ўшаларга ҳам йўл беришмаяпти, дейди тошкентлик диндорлардан бири Абдуллоҳ.\nАйни пайтда Озодлик билан суҳбатда шу кунларда Саудия Арабистонида таҳсил олаётган Абдулла Азим Миср ғалаёнларидан сўнг ҳукуматнинг текин самолётида Ўзбекистонга қайтган 200 га яқин ўзбекистонликдан 4 нафари ҳибсга олиниб, сўнгра қўйиб юборилгани ҳақида эшитгани бир маълумотни тилга олди.\n- Мисрда ўқиб юрган биродаримиздан маълумот келди. 200 тага яқин одамни олиб кетишган ва Ўзбекистонни аэропортида уч-тўрттасини олиб қолишган. Кейин уларни ҳам сўроқ қилиб қўйворишган, деб эшитдик. Ўзи ҳукуматни рўйхатида турадиган одамлар бор ёки Мисрда ҳам ҳукуматнинг одамлари бор. Улар шу Мисрда юрган пайтида бирор ёмон маълумот берган бўлса, боргандан кейин сўроқ қилишган, менимча, деди Абдулла Азим.\nҚўшимча қилиш жоиз, бир неча кун бу ҳақдаги хабар Озодликнинг электрон манзилига ҳам келиб тушган эди. Шу кунга қадар бу борада ҳам Тошкент расмийларининг бирор бир расмий изоҳига гувоҳ бўлмадик.\nАммо, Мисрда таҳсил олаётган ва Озодликка микрофонсиз сўзлаган ўзбекистонликлардан бирининг сўзларига кўра, ҳукуматнинг бепул учоғида Тошкентга кетган ҳамюрт талаба танишларидан бирортаси ҳали ортга қайтмаган ва қайтиш истагидан ҳам сўз очмаган.\nЭзгулик жамияти фаоли Абдураҳмон Ташанов аараб давлатларида аввал ёки шу кунларда таҳсил олганлар мамлакатда диндорларга қарши бораётган кўп йиллик репрессиянинг навбатдаги қурбонларига айланиши мумкинлигидан хавотирга тушиб қолган.\n- Ҳозир ишдан бўшаган имомлар ҳам осон қутулганига шукр қилиб туришибди, дейди ҳуқуқ фаоли бу имомларнинг суҳбатлардан хулоса қилиб.


Россиянинг Санкт-Петербург шаҳрида жаҳондаги рус диаспоралари анжумани очилди.\nРоссия президенти Владимир Путин мамлакатдан ташқарида яшовчи “юртдошлар” ҳуқуқларини ҳимоя қилиш Россия ҳукуматининг “маънавий бурчи ва устивор мақсади” эканини таъкидлади. В.Путин Латвия ва Эстонияни шу мамлакатларда яшовчи рус тилида сўзлашувчи халқларнинг ҳуқуқлари борасида Европа стандартларига риоя қилишга чақирди.\n“Латвия ва Эстонияда кўплаб одамлар фуқароликка эга эмаслигини эслатиб ўтмасликдан бошқа иложим йўқ. Бу давлатларда доимий тарзда яшовчи 600 минга яқин одам фуқароликка эга эмас. Мазкур давлатлар ҳукуматлари эскича усулдан воз кечиб, ўз сиёсатларини Европа стандартларига мослаштириши керак”, - деди В.Путин.\nЙил бошида Россия ҳукумати мамлакатдан ташқарида яшовчи русларни қўллаб-қувватлашга қаратилган олти йиллик дастурни эълон қилган эди. Дастурда Россияга кўчиб келаётган русларга давлат томонидан моддий ҳамда маънавий кўмак кўрсатилиши кўзда тутилган.


Халқаро хабарлар, 03 март 2006\n08 декабр 2019, Тошкент вақти: 20:27\nАрманистон президенти Роберт Кочарян агар Озарбайжон Тоғли Қорабоғ масаласини куч билан ечишга уринса, Ереван ушбу энклав ҳимоясига отланади ва уни мустақиллигини эътироф этади, деб айтди.\n"Агар Озарбайжон Армияни мустаҳкамлаб, Қора боғ масаласини куч билан ҳал этиш пайти келди деб қолса, биз Қорабоғни де-юре мустақиллигини тан оламиз", - деди Кочарян.\nАввалроқ Озарбайжон президенти Илхом Алиев ҳарбий харажатлар оширилиши ва мамлакат тоғли қорабоғ масаласининг ҳар қандай ечимига шай туриши керак, деб таъкидлаган эди.\nЕвропа Иттифоқи Белорус президентлигига мухолиф номзод хибсга олингани юзасидан хавотир билдирди.\nТашкилот раҳбарияти бугун Венада баёнот тарқатиб, Минск ҳукуматидан 19 март кунги сайловда қатнашадиган барча номзодларнинг шахсий хавфсизлигини таъминлашга чақирган. Белорус мухолифатидан президентликка номзод Александр Кажулин 2 март куни Минскда бўлаётган анжуманга киришга уринганида, хавсизлик ходимлари қўпол ҳаракатлар билан уни тўхтатиб, бир неча соат давомида хибсда ушлаб турган. Кейинчалик унга нисбатан безорилик бўйича жиноий иш қўзғотиб, қўйиб юборишган. Европа Иттифоқи Беларус ҳукуматидан 19 март кунига белгиланган президентлик сайловларини адолатли, эркин ва шаффоф ўтказишни талаб этмоқда.\nБугун Краснодар вилоятидан Ўзбекистон, Арманистон ва Украина фуқаролари – ҳаммаси бўлиб 15 киши ўз ватанларига депортация қилинди.\nЕвропада Хавфсизлик ва Ҳамкорлик Ташкилоти бош котиби Марк Перрин де Бришамбо(суратда) бугун Бишкекда Қирғизистон ноҳукумат ташкилотлари раҳбарлари билан учрашди.\nҚирғизистонда Конституциявий ислоҳотлар, инсон ҳуқуқлари масаласи ҳамда ўзбек қочқинлари тақдири мухокамалар марказида бўлган. Кеча Бишкек суди яна икки нафар ўзбек фуқаросига қочқинлик мақомини рад этиб, аввалги суд қарорини ўз кучида қолдирган эди.\nЕХҲТ раиси Перрин де Бришамбо бугун кечроқ Қирғизистон президенти Қурмонбек Бакиев билан учрашади. Айни пайтда Бакиев Қирғизистонда лола инқилоби рўй берган кун - 24 мартни миллий байрам деб эълон қилиш тўғрисида фармон чиқаражагини билдирди.\nАфғонистон жанубида рўй берган портлаш оқибатида беш нафар канадалик аскар яраланган.\nПортлаш бугун Қандахор чеккасидаги Канада ҳарбийлари ерлашган аэропорт яқинида рўй берди. Канадалик ҳарбийлар автомашиналарда кетаётган пайт худкуш ҳужумчи машинага ўрнатилган бомбани ҳаракатга келтирган.\nАҚШ президенти Жорж Бушнинг Исломободга сафари олдидан бугун Покистон бўйлаб намоишлар бўлиб ўтди.\nМинглаб одам Муҳаммад Пайғамбар қарикатураларининг ғарб матбуотида босилиши ва Америка раҳбари ташрифига норозилик билдирган. Жорж Буш Афғонистон ва Ҳиндистон сафаридан сўнг бугун Покистонга келади. Кеча Оқ уй раҳбари Ҳиндистон билан ядровий энергетика соҳасига оид шартномани имзолади.\nРим Папаси Бенедикт Ватикан радиосига совуқ уруш даврида коммунист давлатларга эшиттришлар узатиб боргани учун миннатдорчилик билдирди.\nБу ҳақда Рим Папаси 75 йиллиги муносабати билан бугун радиога қилган ташрифи чоғи гапирди. Кеча Италия комиссияси саксонинчи йилларда Рим папаси Иоанн Павел иккинчига қилинган суиқасдда Совет Иттифоқи раҳбариятини айблаган эди.\nРоссия Ташқи ишлар вазири Сергей Лавров Фаластиннинг Хамас қуролли гуруҳи сиёсий институтга айланмас экан, унинг келажаги йўқ деб айтди.\nБу ҳақда Лавров бугун Москвада Хамаснинг сиёсий етакчиси Холид Машъал билан бўлган музокаралар сўнггида таъкидлади. Шунингдек Россия дипломатияси раҳбари Хамас раҳбариятини Фаластин ва Исроил ўртасида аввал имзоланган шартномаларга содиқ қолишга даъват этди. Аввалроқ Машъал ва унинг Хамас гуруҳи Исроилнинг Фаластин ерларини ишғол этгани Яқин Шарқ тинчлик жараёнидаги асосий тўсиқ эканини айтишганди.\nҚирғизистон суди яна икки Ўзбекистон фуқаросининг қочқинлик ҳақидаги сўровини рад этди.\nҚирғизистон суди бугун яна икки Ўзбекистон фуқаросининг қочқинлик мақоми бериш ҳақидаги сўровини рад этди. Андижон воқеаларидан сўнг Қирғизистонга қочиб ўтган бу икки ўзбекистонлик мазкур қарор устидан юқори даражали судга шикоят қилиши мумкин.\nЎтган ой Қирғизистон Олий суди ҳам икки ўзбекистонликнинг қочқинлик ҳақидаги аризасини рад этган эди.\nАндижон воқеаларидан бери Ўш тергов ҳибсхонасида сақланаëтган бу тўрт Ўзбекистон фуқароси эндиликда мажбуран экстрадиция қилиниши мумкин. Айни пайтда¸ халқаро қоидалар асосида улар Қирғизистондан учинчи давлатга жўнатилишлари ҳам мумкин.\nЎзбекистонга қайтариб берилган тақдирда бу маҳбусларнинг қийноққа солинишидан хавотирга тушган БМТ нинг қочқинлар бўйича олий идораси¸ тўртала Ўзбекистон фуқаросига қочқинлик мақомини берган.\nҚирғизистон парламентига янги спикер сайланди.\nНавбатдаги хабарлар ҳам Бишкекдан олинди. Бугун қирғиз депутатлари парламент янги раисини сайлашди. Мазкур лавозимга собиқ молия вазири Марат Султонов сайланди. Султонов номзодини қўллаб 45¸ қарши бўлиб эса¸ 14 депутат овоз берди.\nПарламент аввалги раиси Омурбек Текебаев президент Бакиев билан юзага чиққан зиддият оқибатида 27 феврал куни истеъфога чиққан эди.\nАйни шу куни президент Қурманбек Бакиевнинг укаси Жаниш Бакиев Қирғизистон миллий хавфсизлик хизматининг биринчи ўринбосари лавозимига тайинланди.\nБош вазир Фелик Қулов томонидан таклиф этилган Бакиев номзоди президент томонидан тасдиқланди.\nЖаниш Бакиев узоқ йиллар Қирғизистон ички ишлар вазирлиги ва бошқа куч ишлатар тизимларида ишлаган.\nБугун Қозоғистон Сенати ҳам мамлакат миллий хавфсизлик комитетига янги раҳбар сайлади.\nПрезидент Нурсултон Назарбаев тавсияси билан Амангелди Шабдарбаев мазкур лавозимга тайинланди.\nТаниқли мухолифатчи Алтинбек Сарсенбаев ўлдирилиши муносабати билан бошланган сиëсий жанжал оқибатида комитетнинг аввалги раиси Нартай Дутбаев истеъфога чиққан эди. Миллий хавфсизлик комитети қошидаги Арстан махсус гуруҳининг беш офицери Сарсенбаев ва унинг икки шеригини ўлдирганликда айбланмоқда.\nҚотиллик буюртмачиларининг эса¸ Қозоғистон ҳукуматининг юқори идораларида ўтиргани тахмин этилмоқда.\nСобиқ СССРнинг сўнгги президенти Михаил Горбачëв бугун 75 ëшга кирди.\nГорбачëв мазкур санани Москвада ўз яқинлари билан нишонламоқда.\nСССР тарқалиши ва Совуқ уруш интиҳоси кўплар учун Горбачëв номи билан боғланади. Хусусан¸ бугун Горбачëвни табриклаш учун Москвага келган Германия собиқ канцлери Ҳелмут Кол¸ унга икки Германиянинг 1990 йили бирлашувига замин ҳозирлагани учун алоҳида миннатдорчилик билдирди.\nЧеченистон президенти Алу Алханов(суратда) бугун Рамзан Қодировни мамлакат бош вазири лавозимига тавсия этди.\n29 яшар Рамзан Қодиров икки йил аввал ўлдирилган Чеченистон президенти Аҳмад Қодировнинг ўғлидир.\nИнсон ҳуқуқлари гуруҳлари Рамзан Қодировнинг Чеченистонда одам ўғирлаш ва фуқароларга зўравонлик қилаëтган махфий гуруҳ раҳбари эканини айтишмоқда.\nЭртага Чеченистон парламенти Қодиров номзодини муҳокама қилади.\nРоссия бош прокуратураси бугун Борис Березовскийни экстрадиция қилишни сўраб¸ яна бир бор Британия ҳукуматига расмий сўров юборди.\nПрокуратура сўровида муҳожиратда яшаëтган Березовский Россия ҳукуматини ағдаришни режалаëтганлик ва конституцияни бузганликда айбланган.\nБир пайтлар Кремлга яқин олигархлардан бири ҳисобланган Березовский 2000 йили Путин билан юзага чиққан зиддиятдан сўнг¸ Британиядан бошпана топган.\nЎтган ой Березовский Путин режимини ағдариш устида ишлаëтгани ҳақида очиқ баëнот берган эди.\nБелорус хавфсизлик кучлари президентлик сайловига ўз номзодини қўйган мухолифат намояндаси Александр Казулинни қўлга олди.\nАйтилишича¸ президент Лукашенко раислик қилган анжуманга киришга уринганида ушланган Казулин калтакланган ҳолда¸ полиция участкасига олиб кетилган.\nАйни пайтда¸ мухолифатнинг президентлик сайловларидаги етакчи номзоди Александр Милинкевич ўз тарафдорларини бугун кечқурун Минск марказида тўпланишга чақирди.\nМилинкевичга кўра¸ агар полиция намойишчиларга қарши куч қўлласа¸ мухолифат бунга тегишли жавоб қайтаради.\n“Агар ҳукуматдагилар куч қўллаб¸ бизнинг ўз сайловчиларимиз билан учрашишимизга халал берса¸ биз ҳам тегишли тарзда жавоб қайтаришга мажбур бўламиз”¸ - деди Белорус мухолифати етакчиси.\nМарказий сайлов комиссияси бу намойишни провокация деб атаб¸ хавфсизлик кучларининг йиғилганларга қарши куч қўллашга ҳақли эканини таъкидлади.\nОзарбайжон - Арманистон ўртасидаги ҳудудий низони бартараф қилишга қаратилган музокоралар боши берк кўчага кириб қолди¸ деб билдирди Озарбайжон президенти Илҳом Алиев.\nОғадом туманида қочқинлар билан учрашув чоғида Озарбайжон президенти мамлакат мудофааси учун сарфланадиган маблағлар оширилиши сабабини шу булан изоҳлади.\n"Биз музокараларга ва муаммонинг бошқа ечимларига тайëр бўлиб туришимиз керак", - деди президент.\nРасмий Боку Тоғли Қорабоғнинг ажралиб кетишини сира истамайди деди Алиев.\nҚозоғистон мухолифати вакиллари ўз фаолларининг ҳибсга олиниши юзасидан норозилик билдириб¸ очлик элон қилишди.\n26 феврал куни Олматада рухсат берилмаган митинг ўтказганлиги учун бир неча мухолифат фаоли бир неча кунлик қамоқ жазосига ҳукм қилинган эди.\nҚамоққа олинганлар орасида мухолифатдаги Олға¸ Адолатли Қозоғистон учун ҳаракатлари фаоллари бор.\nНю-Йорк шаҳридаги африкаликлар дафн қилинган эски гўристон устида миллий хотира обидаси тикланадиган бўлди.\nАҚШ ички ишлар вазири Гейлга кўра монумент ўрнатиш борасидаги кўрсатмани АҚШ президенти Буш берган.\nБундан 15 йил аввал археологлар Ню-Йорк шаҳрида 15 минг занжи дафн қилинган қадимий мозорларни топишган эди.Қабристон 18 асрга оидлиги тахмин қилинмоқда.\nУкраина расмийларига кўра¸ Украинадан Ўзбекистонга бадарға қилинган 11 Ўзбекистон фуқароси Украина қонунларини бузган¸ террорчилик ташкилотига аъзо бўлган ва экстремал ғоялар тарғиботи билан шуғулланган.\nБу ҳақда Украина ҳавфсизлик кенгаши матбуот котиби 5 телеканал орқали билдирди.\nУкраинадаги ўзбек сиëсий қочқинлари идораси вакили Ҳотам Ҳожиматовга кўра расмийларнинг бу иддаоси ҳақиқатдан йироқ.\nИроқнинг собиқ президенти Саддам Ҳусайн бугунги маҳкама жараëнида 1982 йилда шиаларни қатл қилиш учун буйруқ берганлигини тан олди.\nШунингдек Саддам қатл қилинганларга тегишли ерларнинг мусодара қилиниши ҳақида кўрсатма берганлигини ҳам айтди.\nСобиқ президент бу ҳолатда жиноят унсурлари йўқлигини зеро шиалар унинг жонига қасд қилишга уринишганини айтди.\nСаддам ва унинг етти нафар сафдоши 1982 йилда 148 нафар шиа мазҳабидаги мусулмонни қатл қилишда айбланмоқда.\nМаҳкаманинг навбатдаги мажлиси 12 мартга белгиланди.


Сертуклик давлатми ёки касаллик? - 24 Марта 2014 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2014 » Март » 24 » Сертуклик давлатми ёки касаллик?\nСаломатлик саҳифасига бўлаётган саволлар орасида сўнгги пайтда бадандаги ортиқча тукларни йўқотиш, шунингдек сертуклик билан боғлиқ муаммолар кўпчиликни ташкил этади. Шу боис, Тошкент тиббиёт академияси тери-таносил касалликлари клиникаси доценти, тиббиёт фанлари номзоди Умида Тошкенбоевага мурожаат қилдик.\nСЕРТУКЛИКНИНГ САБАБИ НИМАДА?\nСавол— Ёшим 24 да. Эркакларда аёлларга нисбатан бадандаги туклар кўпроқ бўлиши табиий. Аммо мен учун бу жуда катта муаммога айланмоқда. Гап шундаки, оёқ, қўл, кўкрак, қорин соҳасида туклар жуда ҳам кўп. Уларни тез-тез олиб ташлашга ҳаракат қиламан, аммо ҳар сафар олдингисидан-да, қуюқ бўлиб ўсиб чиқаверади. Уларни бутунлай йўқотишнинг чораси борми? Аслида мендаги бу ҳолат ниманинг асорати, бу касаллик эмасми?[www.BePuL.NeT-saytdan olindi..]\nДиёрбек Очилхонов. Қашқадарё вилояти\nЖавоб— Йўқ. Бу касаллик эмас. Ушбу ҳолат турли ирқдаги одамларда учрайди. Сертуклик наслдан-наслга ўтади, айниқса ота томондан. Қизиқиб кўринг, балки шундай сертуклик яқин қариндошларингизда ҳам бўлгандир. Айтиб ўтиш лозимки, сертуклик эндокрин безлари фаолиятининг бузилишида ҳам юз бериши мумкин. Шунинг учун сиз, энг аввало эндокринолог ҳузурига боринг. Бугунги кунда тиббиёт соҳасида турли лазер ёрдамида ёки фотоэпиляция усуллари билан тукларни йўқотиш мумкин. Улар ўзидан асорат қолдирмайди.\nСУҒУРИБ ОЛСА БЎЛАДИМИ?\nСавол— Обрўли лавозимда ишлайман. Ёшим 35 да. Юзимда, хусусан қулоқларимнинг ёнида, иягимдан бир неча узун туклар ўсиб чиқади. Вақти-вақти билан тушиб кетади ёки қайчи ёрдамида олиб ташлайман. Чунки танишларим уларни суғуриб олиб бўлмайди дейишди. халқ оғзида тукли аёллар бадавлат бўлади, деган гап ҳам бор. Лекин уни суғуриб ташланса (тортиб олинса) асаб тизимига зарар етар экан, шу тўғрими? Умуман аёлларда бундай тукларнинг пайдо бўлишининг сабаби нимада?\nШодия Отахўжаева. Тошкент вилояти\nЖавоб— Аёлларда бу ҳолатнинг учраши эндокрин тизимидаги ўзгаришлар билан боғлиқ бўлиши мумкин. Шу билан бирга тухумдон ва буйрак усти безидаги ўзгаришлар, генетик, руҳий, биохимик ўзгаришлар (қонда тестестероннинг юқорилиги ва бошқалар) сабаб бўлиши ҳам эҳтимолдан ҳоли эмас. Бундай тукларни олдириб ташлаш асаб тизимига зарар етказмайди. Аммо уни суғуриб ёки тортиб олинса, оғриқ пайдо бўлиши, қонаши, инфекция тушиши каби хавф туғилади.\nКИЙИНИШИ АЁЛ, ЮЗИ ЭСА ЭРКАК\nСавол— Биздан икки ҳовли нарида бир аёл яшайди. Муомаласи ҳавас қилгудек, аммо кўриниши... Бу аёлнинг юзида худди эркакларникидек соқол ва мўйлов бор. Билмаганлар уни эркак киши деб ҳам ўйлашади. Ўзининг айтишича, шифокорга учрашга ҳам уялар экан. Айтинг-чи, бу қандай касаллик?\nНодира Бойқулова. Самарқанд вилояти\nЖавоб— Бу гипертрихоз (бу танадаги соч ва тукларнинг меъёридан ортиқ ўсиши) белгилари. Аёлларда эркакларга хос белгилар пайдо бўлишининг яна бир сабабларидан бири бу – ички секреция безлари, яъни буйрак усти бези ва жинсий безларнинг дисфункцияси, эркак гармонлари кўпайиб кетиши натижаси бўлиши ҳам мумкин. Бундай ҳолатда яхшиси эндокринолог, дерматолог ҳузурига бориш лозим. Агар у лозим деб топса, лазер ёки фотоэпиляция усулида тукларни олиб ташлаш мумкин.\nСавол— Ёшим 19 да. Турмушга чиқиш арафасидаман. Яқинда бир йигит билан учрашувга чиқдим. Йигитнинг ақли, бўй-басти, маълумоти бизнинг оиладагиларга маъқул бўлган. Аммо унинг кўриниши менга маъқул бўлмади. Гап шундаки, учрашувга чиққан йигитнинг юзида бирорта соқол туки йўқ. (халқ тилида кўса дейишади шекилли). Одатда эркаклар соқолини олганида ҳам юзининг соқол ўсадиган қисми қорамтир бўлиб туради, аммо бу йигитнинг юзи худди аёлларники каби силлиқ. Илтимос, шу ҳақда ҳам маълумот берсангиз. Бу қандай касаллик, унинг сабаблари ва давоси қандай? Агар у билан турмуш қурсам, фарзандларимга ўтмасмикан?\nСевара Холхўжаева, Сирдарё вилояти\nЖавоб— Ҳар қандай ташхисни қўйишдан аввал тўлақонли таҳлил натижаларини амалга ошириш лозим. Сиз бераётган маълумотларга қараганда, бу йигитда гипогонадизм (яъни эркаклик жинсий гармонларининг етишмовчилиги) касаллигига чалинган. Ушбу касалликни муҳокама қилиш, даво чоралари ҳақида айтишдан аввал, йигитнинг индивидуал хусусиятларини инобатга олиш лозим. Бунда беморнинг ёши, генетик мойиллиги, жинсий ривожланиши, эндокрин тизимидаги ўзгаришлар ҳисобга олиниши керак. Шифокорнинг маслаҳатидан сўнг касалликни даволаш мумкин. Агар таҳлил натижаларидан сўнг, бемор гипогонадизм касалига чалинган деб топилса, бу келажакда унинг фарзандларига ҳам ўтиши эҳтимоли бўлади.\nСавол— Бадандаги ортиқча тукларни буткул йўқотиш мумкинми? Йўқотишда нималарга аҳамият бериш керак?\nЖавлон Мирпўлатов. Наманган вилояти\nЖавоб— Бадандаги тукларни буткул йўқотиш учун лазерли эпиляция усули мавжуд. Бошқа усуллар билан (депилятор малҳамлар, воск, устара ёрдамида) буткул йўқотиб бўлмайди. Эпиляция жараёни соч (тук) фолекулаларини лазер нури ёрдамида куйдириш демакдир. Бунда ўсаётган соч тукининг фоликуласи бузилади ва сочнинг йўқолиши осонлашади. Бироқ бу усул бироз қиммат, тукларни йўқотиш ҳам бир неча босқичлик муолажаларни талаб этади. Бу каби муолажалар қандли диабет, эпиляция зонасида ўткир герпес, ўткир инфекцион касалликлари билан оғриётган, шунингдек ҳомиладор аёлларга мумкин эмас.\nКатегория: Foydali maslahatlar / Полезны советы | Ko'rganlar:: 1898 | Добавил: www.BePuL.NeT | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Бош сахифа > Фаолият > Ҳуқуқий ҳимоя > Ўзбекистон Республикаси Бош вазирининг виртуал қабулхонаси: муаммоларга тез ва самарали ечим топилмоқда\nЎзбекистон Республикаси Бош вазирининг виртуал қабулхонаси: муаммоларга тез ва самарали ечим топилмоқда\n07.11.2016. Фуқароларнинг ҳуқуқ ва эркинликлари ҳамда манфаатлари ҳимоясини кучайтириш, айни вақтда мансабдор шахслар томонидан мурожаатларни ҳал этишда сансалорликларга йўл қўймаслик, бу борада уларнинг масъулиятини ошириш мақсадида ташкил этилган Ўзбекистон Республикаси Бош вазирининг виртуал қабулхонаси муаммоларнинг тез ва самарали ҳал этилишини таъминламоқда.\nЎзбекистон касаба уюшмалари Федерацияси ҳам Бош вазирнинг виртуал қабулхонаси тизимига уланган бўлиб, мазкур тизим орқали келиб тушаётган ҳар бир мурожаатнинг тез ва сифатли бажарилиши бўйича шахсан биринчи раҳбарнинг масъуллиги белгиланган.\nБугунги кунгача Касаба уюшмалари Федерациясига Бош вазирнинг виртуал қабулхонасидан жами 68 та мурожаат келиб тушди. Уларнинг 31 таси шикоят, 34 таси ариза, 3 таси таклиф шаклидаги мурожаатлардир.\nКелиб тушган мурожаатлар мазмунига кўра 37 та мурожаат ҳуқуқий ҳимояга оид бўлиб, уларда ишга тиклаш, меҳнат муносабатларини расмийлаштириш масалалари акс этган.\nИжтимоий-иқтисодий манфаатлар ҳимоясига оид 15 та мурожаатда иш ҳақи ва бошқа тўловларни ундириш, иш ва дам олиш вақти билан боғлиқ масалалар кўтарилган.\nШунингдек, санаторий ва соғломлаштириш масалаларига оид 5 та, касаба уюшмаларининг ташкилий-ҳуқуқий фаолиятига оид 4 та, моддий ёрдам ажратишга оид 1 та ва ижтимоий-меҳнат муносабатларига оид бошқа масалалар акс этган 4 та мурожаат келган.\nКўриб чиқилган мурожаатларнинг 27 таси қаноатлантирилди, 32 тасига тушунтириш берилди, 1 та мурожаат муаллифнинг илтимосига кўра кўрмай қолдирилди. Ҳозирда иш юритувида 8 та мурожаат мавжуд.\nХусусан, Тошкент вилоятидан тиббиёт ходими А.С. (шахсий даҳлсизлик ҳуқуқидан келиб чиқиб, фуқаронинг исм-шарифи ва иш жойи ошкор этилмади) ўз мурожаатида иш берувчи томонидан меҳнат шартномаси ноқонуний бекор қилинганлиги сабабли, уни ўз ишига тиклашда амалий ёрдам кўрсатишни сўраган. Касаба уюшмалари мутахассислари масалани ўрганиб чиқиб, иш берувчининг ҳақиқатдан ҳам ноқонуний буйруқ қабул қилганлигини аниқладилар. Натижада иш берувчи буйруғи бекор қилиниб, ходим А.С. ўз ишига тикланди ва унга мажбурий прогул учун ҳақ ундириб берилди.\nҚорақалпоғистон Республикасида истиқомат қилувчи фуқаро А.А. таълим тизимида ишловчи турмуш ўртоғи бола парваришлаш таътилидан қайтгач, аввалги ишига тиклана олмаётганлиги ҳақида мурожаат этган. Ўрганиш жараёнида шикоятда кўрсатилган важлар ўз тасдиғини топди ҳамда мурожаат муаллифининг турмуш ўртоғи иш билан таъминланди.\nҚашқадарё вилоятида нефть-газ тизимида фаолият олиб борувчи фуқаро Е.М. иш берувчи уни розилигисиз иш ҳақи кам бўлган бошқа ишга ўтказганлиги тўғрисида шикоят билан мурожаат қилди. Касаба уюшмалари мутахассислари мурожаатни жойига чиқиб ўрганганда, ҳақиқатдан ходимни бошқа ишга ўтказиш тўғрисида унинг розилигисиз буйруқ чиқарилганлиги аниқланди. Иш берувчига ходимнинг манфаатларини кўзлаб киритилган тақдимномага асосан, ноқонуний буйруқ бекор қилинди ҳамда фуқаро аввалги лавозимига ўтказилди.\nШунингдек, ходимларнинг ижтимоий-иқтисодий манфаатлари ҳимояси билан боғлиқ мурожаатлар ҳам касаба уюшмалари аралашуви билан қаноатлантирилди. Хусусан, Хоразм вилоятида нефть-газ соҳасида ишловчи фуқаро М.М. фарзандининг тўйи муносабати билан иш берувчи ҳисобидан 10 млн. сўм ссуда олишда амалий ёрдам сўраб мурожаат қилди. Касаба уюшмалари мутахассислари жамоа шартномасининг тегишли бандига мувофиқ ходим М.Мга ойлик иш ҳақидан узиш шарти билан 10 млн. сўм ссуда олишга кўмак беришди.\nБундан ташқари Тошкент шаҳрида истиқомат қилувчи фуқаро Ш.У. бола парваришлаш таътилида бўлган вақтида иш берувчи мукофот пулларини бермаётганлиги ҳақида мурожаат йўллаган. Ўрганиш жараёнида корхона жамоа шартномасида бола парвришлаш таътилида бўлган ходимларга ҳам кўзда тутилган мукофотлар берилиши лозимлиги қайд этилганлиги аниқланиб, ходимга тўланмай қолган мукофот пуллари иш берувчидан ундириб берилди.


Очиқлик сиёсатига рахна. Ижтимоий тармоқлар блокланса… - 31 Мая 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСреда, 23.06.2021, 07:47\nГлавная » 2021 » Май » 31 » Очиқлик сиёсатига рахна. Ижтимоий тармоқлар блокланса…\nОчиқлик сиёсатига рахна. Ижтимоий тармоқлар блокланса…\nЯнги қабул қилинган ва ижросига киришилаётган қонунга кўра, Facebook, Telegram, Instagram, TikTok, Twitter каби асосий ижтимоий тармоқлар Ўзбекистон ҳудудида тақиқланиши мумкин. Бу эса бир неча ўта жиддий салбий оқибатларга олиб келади.\nБорган сари глoбаллашаётган дунёда мамлакатлар бир-бири билан иқтисодий жиҳатдан боғланиб бормоқда. Кўплаб компаниялар ўзларининг потенциал мижозларини ижтимоий тармоқлар орқали қидиришмоқда. Бу – бугунги кундаги энг арзон ва самарали усул.\nАммо маълум мамлакатларда баъзи ижтимоий тармоқлар блокланган ва бу тадбиркорлик муҳити ривожланишига, мамлакат иқтисодий тараққиётига жиддий салбий таъсир ўтказади.\nҚайси мамлакатларда ижтимоий тармоқларга чекловлар ўрнатилган?\nКХДРда ижтимоий тармоқлар ва интернетга «қиздирилган темир ушлагич» сифатида қаралади. Барча ижтимоий тармоқлар блокланган ва VPN’дан фойдаланишга уринган шахслар жиноий жавобгарликка тортилади. Иккига бўлинган Кореянинг «демократик» қисмида фақатгина омад туфайли университетда юқори назорат остидаги компьютердан фойдаланиш мумкин. Мамлакатдаги барча сиёсий ахборотлар Корея Марказий янгиликлар агентлиги (KCNA) томонидан бериб борилади. Бу – мамлакатдаги янгиликлар нашр этишга рухсат берилган ягона манбадир.\nИнтернетга кириш ҳуқуқи элитанинг жуда ҳам тор доирасидагина мавжуд бўлиб, «бахтли кишилар рўйхати» шахсан Ким Чен Ин томонидан тасдиқланади.\nКХДРга ташриф буюрган чет элликларнинг таъкидлашича, поездлар мамлакат аҳолиси учун ижтимоий тармоқлар вазифасини ўтайди. Шу ердагина улар бир-бирлари билан танишиши ва кундалик ҳаёти ҳақида фикр алмашиши мумкин.\nТуркманистон энг секин ва энг қиммат интернетга эга мамлакатлар рўйхатида олдинги ўринларда туради. Мамлакатда Facebook, Twitter, VKontakte, YouTube каби оммабоп ижтимоий тармоқларга кириш имкони йўқ. Фақат битта «Туркментелеком» номли давлат провайдери бор.\nМамлакатда интернетга индивидуал киришга биринчи марта 2008 йилда рухсат берилган. Инсон ҳуқуқларини ҳимоя қилувчи ташкилотлар ва ахборот агентликлари томонидан бошқариладиган веб-сайтлар блокланган. Ушбу цензурадан ўтишга уриниш оғир оқибатларга олиб келиши мумкин.\nБу ерда фақатгина Россиянинг «Odnoklassniki» вa «Mail Agent Chatting» ижтимоий тармоқларидан фойдаланишга рухсат берилган.\nБизнес учун жозибали мамлакат сифатида қараладиган Хитойда ҳам Facebook, Twitter, YouTube ва бошқа кўплаб ижтимоий тармоқлар блокланган. Интернет цензураси мамлакатда «Хитойнинг буюк хавфсизлик девори» сифатида талқин этилади.\nХитойнинг интернетга нисбатан чекловлари дунёнинг бошқа барча мамлакатларига қараганда анча кенг ва мураккабдир. Ноқонуний онлайн контентларни олиб ташлаш ва полицияга алгоритмлар ишлаб чиқишда ёрдам бериш мақсадида сунъий интеллектга асосланган технологияларга катта миқдорда сармоя киритилади.\nДен Сяопиннинг севимли сўзлари бўлмиш «Агар сиз деразани очсангиз, тоза ҳаво ҳам, пашшалар ҳам учиб киради» – Хитой хавфсизлик девори лойиҳасининг сиёсий ва мафкуравий асоси ҳисобланади.\nКоммунистик партия юритадиган эркин иқтисодий сиёсатга қарамай, бошқа сиёсий ғоялар ва мафкуралар ҳалигача жамият учун хатарли деб баҳоланади.\nПокистон қонунчилигида ижтимоий тармоқларга нисбатан «оқилона чекловлар» ўрнатган. 2019 йилда Миллий Ассамблеянинг Ахборот технологиялари бўйича доимий комиссияси мамлакат ҳудудида 900 минг URL манзил блоклангани тўғрисида ахборот берган.\n2021 йилнинг апрелида «Ижтимоий медиа платформаларини блокировка қилиш» деб номланган буйруқ билан Покистон телекоммуникация идораси Twitter, Facebook, WhatsApp, YouTube вa Telegram каби ижтимоий медиа платформаларига нисбатан кундузги 11:00дан 15:00гача чекловлар киритган. Маҳаллий аҳолининг таъкидлашича, чекловлар куннинг бошқа қисмида ҳам амал қилмоқда.\nTikTok платформаси эса «ахлоқсиз ва номақбул» видеолар тарқатгани учун тўлиқ блокланган.\nДунё миқёсида интернетдан фойдаланиш ҳажми ошгани сайин Эронда интернет цензураси кучайиб, дунёга машҳур кўплаб веб-сайтлар блокланган. Хусусан, 2019 йилдаги норозилик намойишлари пайтида 1 ҳафта давомида интернет тўлиқ блоклаб қўйилган.\nАйни вазиятда мамлакатда Twitter, Facebook, WhatsApp, YouTube ва Telegram каби ижтимоий тармоқлардан фойдаланиш бўйича тўлиқ тақиқ жорий қилинган.\nSurfShark томонидан ўтказилган тадқиқотга кўра, сўнгги 5 йил ичида 60дан ортиқ мамлакат репрессия воситаси сифатида интернет блокадаларини ишлатган. Бу каби чоралар асосан фуқаролараро низолар ва норозилик намойишлари пайтида амалга оширилган.\nЎзбекистонда ҳам оммабоп ижтимоий тармоқлар блокланиши мумкин\n2021 йил 14 январда Вазирлар Маҳкамаси ҳузуридаги Давлат персоналлаштириш маркази ташаббуси билан «Шахсга доир маълумотлар тўғрисида»ги қонунга қуйидаги мазмунда 27-1-модда қўшилди:\nҚонуннинг бу янги моддаси 2021 йил 16 апрелдан кучга кирди.\nШу модда асос қилиниб, Facebook, Telegram, Instagram, TikTok, Twitter каби ижтимоий тармоқлар, Gmail, Mail.ru почта хизматлари ва Google, Яндекс каби интернет сервислар Ўзбекистон фуқароларининг шахсий маълумотлари жойлашган маълумотлар базаларини (серверлари) жисмонан Ўзбекистонга олиб келиб сақлашлари шартлиги айтилмоқда.\nАКТ вазирлигига кўра, серверларда олиб келиниши талаб қилинаётган шахсий маълумотлар сирасига фуқаролар тармоқда рўйхатдан ўтиш учун ишлатадиган исм-фамилия, телефон рақам ва паспорт маълумотлар киради.\nҚонун қабул қилинганини ҳисобга олсак, агар йирик компаниялар бу талабларни қабул қилмаса, Ўзбекистон ҳудудида уларнинг фаолияти тугатилиши ҳеч гап эмас.\nИжтимоий тармоқларнинг блокланиши қандай салбий оқибатларга олиб келиши мумкин?\nСўнгги йилларда ахборот технологиялари ҳаётимиздаги бутун ижтимоий муҳитни жадал суръатлар билан ўзгартирди. Хўш, ижтимоий тармоқларнинг блокланиши Ўзбекистон учун қандай таъсир қилиши мумкин?\nИқтисодий таъсири. Оммабоп ижтимоий тармоқларга чеклов ўрнатилиши иқтисодиёт учун ўнгланмас зарба бўлади. Facebook, Twitter каби тармоқларда фақатгина сиёсий ва ғоявий маълумотлар бериб борилмайди, балки бу ердан кўплаб бизнес услублари, янги инновацион тақдимотлар ёки юкланган видеолар орқали кундалик ҳаётда ишлатиш мумкин бўлган технологияларни ўрганиш мумкин.\nШунингдек, кўплаб бизнес тренингларни кузатиш имконияти бор. Тармоқнинг блокланиши натижасида маълумотлар оқимининг келиши ҳам тўхтайди. Натижада иқтисодиётнинг дунёдан узилиб қолиш тенденцияси бошланади.\nBBС Ўзбек хизмати хабарига кўра, Ўзбекистондаги бу янгиликни Facebook компанияси салбий қарши олган. Нашрга етиб келган маълумотларга кўра, Facebook Россия, Хитой ва Ўзбекистон каби давлатлар бу йўл билан сўз эркинлигини жиловлашга уринаётганидан хавотирда.\nИжтимоий таъсири. Аҳоли орасида қўрқув муҳити кучаяди. Ваъда қилинган ислоҳотлар учун ишончга жуда катта путур етади. Йўқотилган ишончни қайтиб тиклаш эса осон бўлмаслиги аниқ.\nБундан ташқари, ижтимоий тармоқлар – фаол мулоқот воситаси. У орқали миллионлаб ўзбекистонликлар фикр алмашяпти. Фикр алмашиш эса фақат тараққиётга хизмат қилади. Плюрализм бежиз тараққиёт омили сифатида эътироф этилмайди.\nБиргина шу икки омилнинг ўзи масала кўламини кўрсатади ва бошқа ижтимоий таъсирлар ҳақида фикр юритишга ҳожат қолдирмайди.\nЭнди савол пайдо бўлиши мумкин, Хитой ижтимоий тармоқларни блоклаб, иқтисодий тараққиётга эришяпти-ку? Тelegram’ни блоклаб, ўзининг WeChat’ини яратди-ку, мана?\nАйни пайтда Хитойни бутун дунё билан таққослашнинг имкони йўқ. Хитойнинг ўзи алоҳида бир дунё. Бир миллиарддан ортиқ аҳолига эга мамлакат ўз аҳолисининг ахборот алмашишга бўлган эҳтиёжини ўзи қоплай олади.\nЎзбекистонда эса бундай салоҳият йўқ. Эҳтиёжни таъминлай оладиган тармоқ ва мессенжерлар ишлаб чиқиш ҳақида гап бўлиши мумкин эмас. Жаҳон даражасида тайёр сифатли ва текин маҳсулот турганда, уни ўзимиз ишлаб чиқишга уринишимиз – мантиқсизлик. Бу билан жаҳондан узилишга қарор қилган бўламиз. Шу ўринда давлат раҳбари очиқлик сиёсати ортга қайтмаслигини эълон қилгани ғоят аҳамиятли.\nАгар қабул қилинган қонун амалиётга киритилиб, музокара жараёнлари кутилган натижани бермаса, бизнинг онлайн эркинлигимиз ҳар қачонгидан ҳам кўпроқ хавф остида қолади.\nАйни пайтда мамлакат ичида хоҳ у бизнес бўлсин, хоҳ одамлар ўртасидаги мулоқот бўлсин, ижтимоий тармоқларнинг роли беқиёс. Рақамли дунёнинг замонавий воқелиги айни пайтда узилиб қолиши ҳар қандай соҳада жиддий пасайишга олиб келади.\nКатегория: KUN YANGILIKLARI / ЯНГИЛИКЛАР / ХАБАРЛАР / HABARLAR / UZBEKISTAN 24 | Просмотров: 11 | Добавил: sherlarorg | Теги: #newsuz, #xabarlar, #Yangilik, #Yangiliklar, #news, #habarlar, #новости, #ahborot, #uznews | Рейтинг: 0.0/0


UFC чемпиони Макгрегор америкалик Нейт Диасга сенсацион равишда мағлуб бўлди\n15:55 / 06.03.2016\n6 мартга ўтар кечаси АҚШнинг Лас-Вегас шаҳрида аралаш қоидалар бўйича UFC 196 шоу доирасида жанглар бўлиб ўтди.\nОқшомнинг марказий жангида UFC чемпиони ирландиялик Конор Макгрегор америкалик Нейт Диасга қарши рингга кўтарилди.\nБеш дақиқадан иборат жангнинг биринчи раундини соф устунликда якунланаган Макгрегор иккинчи раундни ҳам кўтаринки руҳ билан бошлади. Аммо раунд ўрталарида бир нечта кучли зарбаларни ўтказиб юборгач, у ўзига кела олмади.\nУ рақибнинг кучли зарбаларидан кейин партер ҳолатига тушди. Шу аснода рефери жангни тўхтатди ва Макгрегор сенсацион тарзда мағлубиятга учради.\nМағлубиятга учраган бўлсада, Конор чемпионлик унвонини ўзида сақлаб қолган. Қолаверса у ўзи учун кафолатланган бир миллион доллар гонорарга эга бўлди ва энди у битта жангда 1 миллион доллар гонорар олган биринчи UFC жангчисига айланди. Нейт Диас эса бу жанг орқали 500 минг доллар ишлаб олди. Ушбу суммага жанг трансляциясидан келадиган улуш киритилмаган.\nМакгрегор фаолияти давомида 21та жанг ўтказиб, улардан 19тасида ғалаба ва 2тасида мағлубиятга учраган. 30 ёшли Диас эса 28та жангдан 18тасида ғолиб чиқиб, 10тасида мағлуб бўлган.\n2015 йилнинг 13 декабрида Макгрегор бразилиялик Жозе Альдонинг 13 сония ичида нокаут қилиб (рекорд натижа), UFC мутлақ чемпионига айланганди.